text:
Ein feril av ævinleika.../
Eitt portrett av listamanninum Torbirni Olsen
Ein feril av ævinleika er yvir manninum. Tá fartelefonin ringir, tekur tað ein lítlan ævinleika, áðrenn telefonin er fingin upp úr skjúrtulummanum og hann hevur sagt sítt spakføra - hallo. Gongulagið er hóvligt fyri ikki at siga seinført, rørslunar eru spakuligar, drúgvar og kanska eitt lítið sindur ampaðar viðhvørt. Men tað hevur einki at siga - list hevur alt at siga. Tað er næstan sum skúgvar hann til viks sjálva tíðarinnar lívsgrundtreyt við sínum áhaldandi róliga verimáta og við síni list. Tí fyri Torbjørn Olsen hevur listin av sonnum alt at siga. Júst tí er tað so ómetaliga gleðiligt, at hann fekk Mentanarvirðisløn Landsins á hesum sinni.
Listarligt yvirmenni
Tá Torbjørn Olsen skapar list er hann skjótur, tað gongur fyri seg í rúkandi ferð. Listarliga er hann eitt yvirmenni, tað veit ein og hvør, sum hevur sæð hann arbeiða í atelierinum við pensli ella blýanti í hond. Eg havi havt skúlaflokkar við fyri at vitja listamannin í starvsstovuni úti á Rundingi. Stuttligt at síggja tey ungu um at missa bæði nøs og munn av hamskiftinum, tá tann hóligi málarin brádliga umbroyttist til eitt listarligt yvirmenni framman fyri løriftið. Við kvikum og miðvísum handarørslum gandar hann fram litríkar tulkingar av sínum myndevni, tað verið seg landsløg, býarpartar, bíbilskar hendingar ella kvinnur og gentur og onnur portrettevni eisini. Tá danska Bíbliufelagið fyri nøkrum árum síðani valdi at brúka altartalvuna í Vík, parafrasuna hjá Torbirni Olsen frá 1996 av heilagu kvøldmáltíðini hjá Leonardo da Vinci til permumynd á teirri nýggju myndprýddu versiónini av nýggja testamenti, varð staðfest, at Torbjørn Olsen er millum týdningarmestu religiøsu málararnar í kongaríkinum og á ein hátt er hansara koloristiski og ekspressivi máliháttur sum skaptur til at lýsa líðingarsøguna. Torbjørn Olsen er framúrskarandi koloristur, sum hvørki ræðist primerar ella sekunderar litir, og sum fegin brúkar lýsandi gult saman við djúpum violettum, og bjartasta blátt saman við gløðandi reyðum og orange og øllum møguligum øðrum litum, sum hann megnar at stýra, tó at teir gerast nógvir.
Portrettmálarin
Sjálvt um Torbirni tørvar modellir, tá hann málar, og at hann til allar seks sínar altartalvur hevur havt bróðirin, grafikaran Marius Olsen og ymisk vinfólk og kenningar sitandi ella hangandi á krossi fyri seg í skiftandi bíbilskum leiklutum, er talan ongantíð um grunnskygda myndprýðing ella illustratión í hansara myndum. Listamaðurin arbeiðir gjølliga. Hann byrjar við at lesa viðkomandi tekstir í bíbliuni og granskar hvussu onnur listafólk hava gjørt og fer síðani í gongd við at arbeiða við skitsum. Tá hann hevur livandi modellir framman fyri sær, hendir beinanvegin ein rúgva í málningunum. Umframt at vera ein mynd av einari religiøsari stórhending, er altartalvan í Haldórsvík eisini eitt bólkaportrett av kendum lista- og mentanarmonnum úr okkara tíð. Har er Hanus G.Johansen, Tróndur Patursson, Zacharias Heinesen, Bárður Jákupsson, Árni Dahl, Anker Mortensen, Jóanes Nielsen, Tóroddur Poulsen og fleiri. Sum portrettmálari er Torbjørn Olsen tikin úr leikum. Honum tørvar bert fáar strikur, so hevur hann fangað yvirbráið á einum menniskjað. Men hann er ikki nøgdur við tað ytra tilvildarliga, hann vil longur inn í sinnið og persónsmenskuna hjá tí portretteraða. Á tann hátt hevur hann málað nøkur av bestu portrettmyndunum, eg havi sæð. Eitt dømi er ljósa og lívliga portrettmyndin av Eyðuni Johannesen, leikstjóra, har Torbjørn rakar seymin á høvdið í mun til orkumiklu persónligheitina á tí stóra forteljaranum og visionera leiklistarmanninum. Sami neyvleiki og myndaliga yvirskotið sæst í mongum øðrum portrettmyndum, t.d. av Hera Smith, William Heinesen, Rosu av Rógvu osfr.
Ljós og myrkur
Eg haldi, at málningarnir hjá Torbirni Olsen í stóran mun snúgva seg um ljós og skugga og um á hvønn hátt hesi fyribrigdi ávirka litirnar. Tað er næstan sum um, at Torbjørn Olsen hevur eitt triðja eyga, sum vanlig fólk ikki hava, og sum hómar sterkastu litir eisini í dimmum skuggum. Fyrst og fremst er tað ljósið, ið hevur høvuðsleiklutin í hansara myndum, og ikki minst tað ljósið, sum finst í myrkrinum. Sjálvt um litríku, frísku modernistisku myndirnar tykjast vera staddar fjart frá gomlum myrkabrúnum barokkmyndum, er eingin ivi um, at tvær stórar listarligar fyrimyndir hjá Torbirni Olsen eru úr 17.øld, tað eru barokkmeistararnir báðir, italski Caravaggio og spanski Velazquez. Hesir báðir arbeiða báðir við ljósi í myrkri ella við clair obscur árini og við stórum kompositiónum við persónum í myndarúminum.
Málningar
Starvsstovan hjá Torbirni Olsen ovast í grøna bygninginum á Rundingi er ógvuliga stór og eitt sindur skýmlig, og hetta hevur við sær, at ljósið frá tí eina vindeyganum til tíðir sýnist næstan yvirnatúrliga bjart. Hetta sama vindeygað sæst aftur í nógvum máningum hjá Torbirni Olsen, t.d. framúrskarandi lýsingini av eini barnakonu, sum í grundini ikki fyllir tað stóra í myndarúminum. Men tað er hon, sum er høvi og orsøk til ta fantastisku litveitsluna kring hana í bláum, violettum, orange og gulum málningastrokum. Rúmið er bygt upp av eini ørgrynnu av strokum, sum savnast í eini ljósskygdari harmoni av loddrøttum lindum, sum saman mynda flatan. Í einari aðrari mynd, sum hekk á seinastu framsýningini hjá Heystframsýningarbólkinum, sæst áhugin fyri tí dramatiska, sum somuleiðis vísir til ein áhuga fyri Edvard Munch. Aftur er her ein nakin kvinnufigurur í fokus, men hann er settur upp móti einum blóðreyðum rúmi og eini strikumynd av málaranum sjálvum, hann tykist vera við at hvørva inn í ta reyðu bakgrundina. Samstundis sum myndin er eitt avbrigdi av tí klassiska myndevninum av málara og model, sipar hon til dramatiskar myndir, t.d. Deyða Marats hjá Munch. Ein onnur mynd av somu model við somu Converse basketskóm er ljósari og vísir sama lyndi at brúka ein naknan kvinnufigur sum høvi til at mála eina stórbæra og kompleksa rúmkompositión sum vit sóu í myndini av barnakonuni.
Tíð
Torbjørn Olsen er ein gudaborin málari og tað er hann altíð óansæð um hann stendur framman fyri eitt lørift, um hann stendur uppi yvir einum litografiskum steini, einum akvarelpappíri ella um talan bara er um ein lítlan serviett, sum hann finnur í onkrari hissini café. Í 2007 gav danska forlagið Atlantia bók út um Torbjørn Olsen við teksti hjá Bárði Jákupsson, sum enn sum áður er forvitnislig at hyggja í og at lesa. At vera gudaborin málari er annars ikki nakað serliga modernað at vera í samtíðarlistini í løtuni. Framúrskarandi listaakademi fara í vaksandi tali frá handverksligari venjing og disiplin yvir í eina meira flótandi frálæru grundað á listarlig hugskot, har næmingar sjálvir sleppa at menna egin hugskot í staðin fyri at læra ymisk tøkni og málihættir. Alt flytir seg alla tíðina. Kanska kemur handverkið aftur, eg veit ikki og heilt erligt, tá eg sjálv eri stødd framman fyri eini mynd hjá Torbirni Olsen, leggi eg ikki petti í modernað ella ikki modernað. Tíðin hvørvur í málarínum og hevur einki at siga. Fyri Torbjørn Olsen hevur listin alt at siga, og júst av somu orsøk, er tað, at tað skygdi blankt eina løtu av endaleysum takksemi og eydnu í teimum grønbrúnu eygunum hjá hesum blíða og spakføra litmeistaranum, tá hann í Deplinum í Skálavík fekk Mentanarvirðisløn Landsins.


c: text/html

text:
Borðtennis og svimjing
Í farnu viku skipaði ÍSB fyri jólakapping í borðtennis og svimjing. Luttakarar úr ítróttafeløgunum Svani og Smæruni kappaðust um heiðursplássini í borðtenniskappingini á Læraraskúlanum og í svimjihøllini í Klaksvík.
Vinnarin í borðtenniskappingini gjørdist Tórður Hjalt Jacobsen, og Kristian Martin Garðalíð fekk silvur. Triðjaplássið fór til Rúna Jacobsen og Ísak Hansen báðir úr ítróttafelagnum Smæruni.
Tórður og Kristian Martin venja báðir við borðtennisfelagnum Nykur á Toftum, meðan Rúni og Ísakur ganga til borðtennis í Tórshavnar kvøld- og ungdómsskúla.
HER síggjast myndir frá kappingini.
Kappingin í svimjing er skipað nakað øðrvísi enn vit kenna frá øðrum kappingum. Hvørt heat er beinleiðis finala og heiðursmerki verða latin til nr 1, 2 og 3 í hvørjum heati. Svimjarar á 4. 5. og 6. plássi fáa eitt ÍSB-heiðursband. Hetta er ein skipan, sum er í tráð við kappingarreglarnar hjá Special Olympics.
15 kappingar vóru á skránni og HER síggjast úrslitini frá kappingini.
Myndir frá kappingini eru at síggja HER
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond

robotstxt: allowed

filter: keep


text:
Listafelag Føroya hevur og hevur havt stóran týdning fyri føroyska list. Listafelagið eigur Ólavsøkuframsýningina, sum hevur fingið nógv fólk her á landi at geva listini gætur. Listafelagið er millum størstu innkeyparar av list her á landi og tað er orsakað av teirra arbeiði, at vit yvirhøvur eiga eitt listasavn. Tey gera og hava gjørt ótrúliga nógv gott fyri listina og uttan tey vóru vit illa stødd.
Um hugsað verður um stóra leiklutin hjá Listafelagnum er ikki lætt at siga tað, sum stendur greitt, tá vit hesa tíðina á árinum ganga inn á gólvið í Listasavni Føroya til árligu Ólavsøkuframsýningina. Men kenslan av at stíga inn í eitt listasavn og har síggja verk, ið ikki hoyra heima á einum listasavni er so mikið sterk, at gongd verður sett á hugsanir, sum als ikki kunnu ignorerast.
Í grundini snúgva hesir tankar seg ikki í so stóran mun um sjálva Ólavsøkuframsýningina, ið av sonnum er ein góð og hugnalig hevd og sum júst hevur sín hevdvunna rætt at vera til. Tað vóru fólk í Listafelagnum, ið skapaðu Listasavnið og sum eisini hava grundað Ólavsøkuframsýningina og á júst hesi framsýning hava okkara bestu listafólk sýnt fram á fyrsta sinni og luttikið í áravís. Samstundis sum tey bestu listafólkini missa áhuga fyri Ólavsøkuframsýningini og Listasavnið verður professionaliserað og alt fleiri framsýningarmøguleikar eru hjá teimum, sum leggja lív og sál í listina uttan at gerast yrkislisstafólk, fær Ólavsøkuframsýningin alsamt minni týdning. Men sjálvt um framsýningin í grundini ikki hoyrir heima á einum listasavni og hennara tilverugrundarlag gerst alsamt minni, haldi eg ikki, at vit eiga at lata Ólavsøkuframsýningina falla. Hon er eitt symbol fyri søguna hjá savninum, hon varir bert eina viku og hon er týdningarmikil fyri mong. Harafturímóti eri eg vís í, at vit skulu taka teir tankar, sum framsýningin setur í gongd, í álvara.
Tætta sambandið millum Listafelag Føroya og Listasavn Føroya er natúrligt og hevur umframt Ólavsøkuframsýningina havt nógv gott við sær, men tíðin er við at fara frá hesum. Listafelagið er enn involverað í at seta í starv savnsleiðaran, tey hava ein lim í nevndini og tey verk, sum Listafelagið keypir, gerast partur av savninum hjá Listasavni Føroya. Tá vit um vónandi ikki ov langa tíð fáa eina museumslóg í Føroyum, verða hesi verk museumsverk og savnið fær ábyrgdina av at varveita tey í allar ævir. Við allari virðing fyri Listafelagi Føroya má staðfestast, at tey heilt einfalt ikki hava serkunnleikan til tess at meta um hesar stóru og fyri føroyska list sera týdningarmiklu spurningarnir. Haraftrat kompliserar tætta sambandið millum Listafelagið og savnið gongdina at almannagera savnið sum part av Søvnum Landsins. Tætta sambandið millum Listafelag og Listasavn, sum hevur verið fruktagott er sostatt við at bremsa yrkisgerðina hjá Listasavninum.
Orðið amatør kemur úr latíni, amare, at elska. At vera amatør er ikki nakað negativt, tað er tvørturímóti sera fínt at leggja kærleika og tokka í at skapa. Innan listina merkir tað at vera amatør ella at arbeiða á amatørstøði als ikki tað sama sum, at listin ikki er góð. Tað merkir bara, at listin ikki er tað, man livir av, at man ikki hevur ta útbúgving, tann serkunnleika og tær royndir, sum gera ein føran fyri at taka tær størstu avgerðirnar. Ikki bert egna vegna, men vegna listina og fólksins vegna - mentanararvin ikki um at tala. Listafelag Føroya eigur stóra tøkk uppiborna fyri tað arbeiðið, tey sum amatørar hava gjørt fyri listina her á landi, fyri listasavnið og fyri at hava hjálpt okkara listafólkum og skapað áhuga, kærleika og tokka til listina
Eg harmist ikki um, at tíðin er farin frá tætta sambandinum millum Listafelag Føroya og Listasavn Føroya. Tvørtur í móti gleðist eg um, at okkara listasavn í framtíðini verður rikið á heilt annan hátt, at vit eru á veg inn í eina nýggja tíð við listarligari góðsku og etiskt forsvarligum museumsrakstri í samsvari við altjóða museumslóg. Og eg fari at gleða meg til, at Listafelag Føroya finnur nýggjar uppgávur, tí eg eri vís í, at felagið enn fær gjørt nógv gott fyri listina. Felagið fer altíð at vera ein umráðandi partur av søguni hjá savninum og fer altíð at varveita eitt samband av onkrum slag við savnið - møguliga fer eisini Ólavsøkuframsýningin at halda áfram. Men greitt er, at sambandið millum Listasavn Føroya og Listafelag Føroya ikki kann vera so tætt sum tað er í løtuni.
(IS)


text:
- Tíðindi, mentan og ítróttur
Nýggjur formaður veljast
Nýggjur formaður skal veljast í landsstýrismálanevndini í dag.
Nevndin hevur fund í dag, og á skránni er formansval, sæst á heimasíðuni hjá løgtinginum. Landsstýrismálanevndin skal hava eftirlit við, at landsstýrið heldur seg innan fyri teir karmar, íð lógin setir. Jógvan Skorheim, tingmaður, hevur verið formaður í landsstýrismálanevndini seinastu tvey árini, men herfyri segði hann seg úr sessinum, tí hann heldur, at nevndin ikki riggar og hevur ikki tey amboð, ið skulu til fyri at fáa greiðu á málum.
Hini í landsstýrismálanevndini eru Magnus Rasmussen og Anita á Fríðriksmørk.
Landsstýrismálanevndin hevur fund klokkan níggju í dag.


text:
Lærarafelagið stendur fyri tørni, tá Pedagogfelagið einaferð er liðugt at samráðast fyri sínar limir og verkfallið er av – men strategiin verður neyvan tann sama sum hjá námsfrøðingunum og pedagogunum, tí tað verður ikki góðtikið at hála fólk við hægri útbúgving upp um tey við drúgvum starvsroyndum
– Mín greiða fatan er, at ein bachelor-útbúgving eisini skal geva eina bachelorløn, men samstundis er tað ikki rætt at geva teimum minni, sum hava drúgvar royndir. Tað skal telja, og tí er tað ikki realistiskt at fara til samráðingar við sama taktikki sum sjúkrarøktarfrøðingarnir og pedagogarnir. Vit mugu finna eina millumloysn, sigur Herálvur Jacobsen, formaður í Lærarafelagnum.
Sjúkrarøktarfrøðingar vóru í verkfalli, og vunnu við sínum krøvum um at geva øllum sínum limum við eini bachelorútbúgving somu løn sum tey í millum annað Akademikarafelagnum. Nú eru pedagogarnir í verkfalli út frá nøkulunda somu sjónarmiðum.
Lesið meira í blaðnum ella við at trýsta HER


text:
Í dag ýður býurin Nice í Suðurfraklandi í bleikum íslendingum, sum hita upp á strondini. “Fólkið syngur og trallar,” sigur útsendi maðurin hjá Mogguni, ið er millum teir útvið 30.000 íslendingarnar, sum eru rýmdir frá hóttandi Heklu til sólstrendurnar við Miðjarðarhavið.
Upp er runnin tann stóri dagurin, tá ið Ísland skal hitta Ongland. Tann størsti dysturin í íslendsku fótbóltssøguni – enn einaferð freistast ein at siga, tí hvør dystur er nú vorðin søguligur. Men hesin er nakað heilt serligt.
Toskakríggj og yvirvøld
Einaferð bardust londini á sjónum í einum harðligum og eirindaleysum toskakríggi. Ta ferðina noktaði Ísland at boyggja seg, hóast landið stóð yvirav størsta hervaldinum á sjónum í heimssøguni. Onglendingar hildu seg hava rætt at trola inni á íslendsku grunnunum, og íslendingar settu lív í váða at trýsta teir út aftur. Tað var Dávið móti Goliath. At enda loysti tað seg hjá íslendingum at vera tvørir, og teir fingu flutt fiskimarkið heilt út á 200 fjórðingar.
Yvirvøldin kann tykjast eins stór hesaferð, og tað verður ein kampur at trýsta onglendingar út úr brotsteiginum.
Gamaní hava fótbóltskennarar hoyrt nøvn sum Gylfi Sigurðsson og Eiður Guðjónsson frammanundan, men tað er nústaðni, at nakar hevur fingið eyguni upp fyri Hannes Þór Halldórsson, Birkir Bjarnason og Jón Daði Bødvardsson. Hesir og aðrir norðurlendskir víkingar skulu nú taka dystin upp við Wayne Rooney, Daniel Sturridge, Jamie Vardy, Joe Hart og James Milner, hvør kendari enn annar og millum heimsins størstu ítróttarstjørnur. Grótharði og vikaleysi viljin hjá íslendingum skal vera minst líka harður hesaferð, sum hinaferð í toskakrígnum, um teir skulu hava nakran sum helst kjans.
Tað er samansjóðaða kollektivið, sum skal berjast, so tað goysir úr teimum, móti ríku einstaklingunum úr størstu feløgunum í Evropa, frá Madrid til Manchester, ið ikki vita, hvat teir skulu gera við sínar pengar. Yndismaturin hjá Wayne Roony er spaghetti Bolognese, Jamie Wardy elskar fish’n chips og Daniel Sturridge fær ikki nóg mikið av ostasandwich. Íslendingar eta lunda, hvalatvøst og – vil the Sun vera við – havkall, sum má gravast niður fyri at vera etandi. Óivað karrikerað. Men meðan ensku úrmælingarnir fara inn at spæla enn ein fótbóltsdyst, so fara íslendingar í kríggj við allari sínari søgu, sínari mentan og sínum samleika í viðførinum.
Íslendska landsliðið hevur fingið vónina aftur at bræða í íslendsku hjørtunum. Landsliðið hevur borið einari heilari tjóð framá. Liðið er vorðin stoltleikin hjá einum fólki, sum hevur merkt so nógva mótgongd, so nógv svik og álitisbrot. Fólkið noktar at leggja seg niður, eins og fótbóltslandsliðið. Og sjálvt ikki Ongland ræðir Ísland longur. Søgan hevur víst, at tað loysir seg at vera tvørur.
Not ready for Brexit
Hinumvegin miðlinjuna í kvøld stendur eitt landslið við trimum leyvum á bringuni. Tað er nú ikki bara eina og hvør fótbóltsdystur fyri teir heldur. Teir hava so ofta vónsvikið tað landið, sum er sjálvt upprunin til spælið.
“We are not ready for Brexit,” skriva enskir miðlar. Fyri fáum døgum síðan atkvøddi fólkið seg úr ES, men í kvøld má og skal tað ikki vera eitt nýtt farvæl til Evropa. Trýstið á leikararnar er øgiligt í kvøld, tí tað er ein heilt lítil tjóð, sum stendur hinumegin; bara ein sigur er nóg mikið.
Á gøtunum í Nice var rómur í gjárkvøldið. Íslendingar og onglendingar vóru á barr, har var sangur og fólk hildu sær á gaman. Ensku miðlarnir undrast á, at bláu íslendsku troyggjurnar bóru av í tali, og at tær tríggjar leyvurnar vóru heldur spakar. Men tað er í kvøld, tað telur. Vinnur Ísland er tað enn ein sensatión. Vinnur Ongland, so eigur tað at vera so.
Men hóast nógv stendur upp á spæl, so kunnu vit vænta fairplay. Íslendingar eru menn, og onglendingar eru gentlemen. Báðir partar eru vanir við takklingar, so tað syngur eftirí, og tí verður tað, tá ið samanum kemur, fótbólturin tað snýr seg um, tá ið brísklað verður í gongd klokkan átta í kvøld. Alt hitt er bara undantos.
Enskir landsliðsleikarar taka sær av løttum áðrenn dystin.


text:
Loksins fekst semja millum sjújkrarøktarfrøðingarnar og Fíggjarmálaráðið um nýggjan sáttmála. Sum skilst er úrslitið í høvuðsheitum tað, at sjúkraøktarfrøðingarnir fáa tíggju prosent í lønarhækkan yvir tvey ár.
Hetta er veruliga ein sigur hjá sjúkrarøktarfrøðingunum, hóast landsstýriskvinnan vísir á, at orsøkin var, at talan var um ein afturúrsigldan lønarbólk – tað heldur ikki, tí so mugu vit spyrja í mun til hvønn. Er tað í mun til vanligar bachelorar ella í mun til aðrar professiónsbachelorar, so sum námfrøðingar, journalistar, sosialráðgevarar? Vit vita tað ikki – hatta er bara ein pástandur, sum er slongdur út.
Hvussu er og ikki, so vaknaði Fíggjarmálaráðið við kaldan dreym, tí tað hevði tikið sum givið, at karmurin var lagdur eftir samráðingarnar við Starvsmannafelagið. Hóast stórt, so megnar tað felagið neyvan tað sama sum nøkrum árum síðan, eftir at verkfalsgrunnurin hevur fíggjað keyp og umbygging av gomlu sjónvarpshúsunum, og at felagið nú meira er kent sum útleigari av hølum og fyriskipari av ráðstevnum, enn sum fakfelag.
Felagið hjá sjúkrarøktarfrøðingunum hevði verið meira umhugsið og fyrireikað seg. Spurningurin er, nær tað sama fer at henda á privata arbeiðsmarknaðinum, har karmurin verður lagdur tíðliga og síðan bara dikteraður víðari til hini fakfeløgini. Eingin hevur líkasum megnað at sett seg upp ímóti á sama hátt sum sjúkrarøktarfrøðingarnir, men tað var ikki gamalt, at arbeiðsgevarin bara slapp at seta treytirnar.
Vit skulu ikki her gera okkum klók upp á hvat er rætt og skeivt, men duga bara at síggja, at óskrivaðu reglurnar á arbeiðsmarknaðinum helst fara at broytast takkað verið felagnum hjá sjúkrarøktarfrøðingunum, sum ikki vildu finna seg í tí meira. Tað var næstan sum í gomlum døgum, tá forkvinnan í Føroya Arbeiðarafelag plagdi at langa nevan í borðið og fáa sín vilja. Tað hendi kanska nakað ofta, at landið var rakt av verkfalli, men tað er líkasum, at rørslan meira ella minni er sovnað seinastu árini, og bara hevur latið arbeiðsgevaran fáa sín vilja. Her manglar líka sum ein millumvegur og virðing fyri hvørjum øðrum – tað ber eisini til at vera so bastantur, at tann mest friðarligi reisir seg til mótstøðu.


text:
Tað var stórur spenningur, tá uppteljingin til stjórnarvalið í Føroya Fiskimannafelag var liðug í gjáramorgun. Tað var bara í Sandoyar Sýslu, at dystarval var, og tá liðugt var at telja upp, hevði Tummas Frank Joensen, sum hevur umboðað sýsluna seinasta valskeiðið, fingið 19 atkvøður og avbjóðarin Sniálvur Røvilsberg somuleiðis 19 atkvøður. Men so var ein atkvøða, hvørs gildi ivi var um, tí atkvøðuseðilin var ikki útfyltur akkurát sum fyriskrivað. Tí mátti advokatur boðsendast at taka støðu, og hann gjørdi av, at atkvøðan skuldi teljast við. Henda atkvøðan var til Sniálv Røvilsberg, sum sostatt vann við 20 atkvøðum ímóti 19, skrivar Føroya Fiskimannafelag á heimasíðu síni.
Nýggjur í stjórnini er eisini Sólberg Olsen í Miðvági. Hann er valdur uttan mótvalevni í Vága Sýslu, har Andrias Berglíð, ið umboðaði sýsluna fleiri valskeið, ikki stillaði uppaftur.


text:
IS stendur til at missa sín størsta bý, Mosul, men berjast til síðsta mann. Um, ella tá, Mosul fellur, fellur ein stórur partur av valdinum hjá IS í Irak.
Longu fyri einari viku síðani segði irakski forsætisráðharrin Haider al-Abadi, at Mosul var fallin, og at irakski herurin hevði tikið býin frá IS. Men leygardagin vóru framvegis harðir bardagar í býnum, har IS-leiðarin Abu Bakr al-Baghdadi fyri trimum árum síðani lýsti nýggja kalifatið – eitt kalifat, sum nú tykist vera nærum niðurbart.
Tá IS missir valdið í Mosul, sum er nógv tann størsti býurin hjá felagsskapinum, hevur IS bert oyðimørk vestanfyri og sunnanfyri býin eftir.
Leygardagin søgdu hermenn hjá IS, at teir fóru at stríðast til deyðan, samstundis sum irakski herurin boðaði frá, at tað einans snúði seg um tímar, áðrenn herurin hevði fingið fult vald á býnum.
Tað hevur tikið góðar átta mánaðir at taka Mosul aftur frá IS. Irakski herurin hevur fingið hjálp frá eini amerikanskt-leiddari samgongu, sum hevur stuðlað við loftálopum.
Almenna irakska sjónvarpið segði leygardagin, og nógvir IS-hermenn vóru dripnir, og at nógvir aðrir royndu at flýggja við at svimja tvørtur um Tigris-ánna. Nógvir av hesum vóru útlendingar, segði sjónvarpið.
Alt í sori
ST metir, at tað fer at kosta meir enn eina milliard dollarar at byggja tann mest grundleggjandi infrastrukturin í Mosul upp aftur. Og tá Mosul fellur, og IS er farið úr býnum, kann roknast við, at gamlar trætur fara at koma undan kavi aftur. Arabarar og kurdar hava fyrr stríðst um ávís landøki har á leiðini, og stríðið millum sunni og shiamuslimar, sum hevur plágað Irak í nógv ár, fer eisini at kykna aftur.
Sunnimuslimar eru í meiriluta í Mosul, og teir hava leingi mett seg vera fyri mismuni frá shiastýrdu stjórnunum, sum hava sitið síðani innrásina í 2003.
Samstundis hevur kurdiski leiðarin í Irak sagt, at stjórnin í Bagdad als onga ætlan hevur fyri, hvussu landið skal stýrast, tá IS er niðurbart.
Kelda: Reuters


text: Eftir morgunmatin koyrdi Elvisbussurin okkum tvørtur um Elvis Boulevard, inn í Graceland garðin og fram til høvuðsdyrnar, har steðgað varð. Øll stilla seg á rað, sum vaktirnir søgdu, og bíðaðu til okkara tørn var at trýna innar í heilaga staðin, Náðinsgarðin í Kongsgili. Eftir eina savnandi løtu, verður hurðin latin upp - og vit eru inni hjá Elvis og teimum! Fyrst ein stova við lítlum piano, so ein glasstova, gjøgnum køkin og inn í The Jungle Room, við tjukkum teppi á gólvi og lofti. Kjallarin var eisini spennandi at síggja. Gult og blátt í 70'ara sniði, stova, barr, steroanlegg og trý sjónvørp, sum Elvis vildi hava, tí hann hevði frætt at forsetin hugdi eftir trimum sjónvarpsrásum í senn. Men ikki ein gluggi uttar í veruleikan. Seinasta rúmið vit sóu, var har, Elvis spældi við klaverið, sama morgun, hann andaðist 16. august 1977.


text:
Jógvan Dánjalsson, 1843-1926
„Kvívíks-Jógvan, sum hann varð nevndur, eftir at hann flutti burtur úr heimbygdini, var um hálvthundrað ára aldur, tá ið hann fór at yrkja. ... Jógvan Dánjalsson ella Kvívíks-Jógvan var føddur 11. mars í 1843 í Kvívík og vaks upp har. ... At læra at lesa og skriva danskt hoyrdi til tann kristna barnalærdómin, men umstøðurnar gjørdu at Kvívíks-Jógvan lærdi seg at lesa føroyskt eftir týðing Schrøters av Matteusar evangelium. Tann lestrarhugaði smádrongurin lænti harumframt handskrivaðar bøkur frá Hammershaimb við føroyskum kvæðum eins væl og donskum rímum. ... Í skáldskapi sínum fylktist hann undir merkið hjá tí nýggju tíðini og stuðlaði tjóðskaparrørsluni í yrkingum; men ein farvegur av eldri tíð sæst í, at til skjals eru nakrar yrkingar eftir hann á donskum, serliga sálmar.“
Føroysk bókmentasøga 1. (2011). Malan Marnersdóttir og Turið Sigurðardóttir. (S. 504). Tórshavn: Nám


text:
Orð og lag: Finnur Koba
Hey, hey, gev mær ost upp á breyð
Vit bæði eru í neyð, tí eingin sær á mær
At eg eri follin fyri tær
Kom, kom, set teg á songina
Nina, nina, nina, tað skal nokk loysa seg
Tí eg elski teg
Legg bókina frá tær
Og kom ein túr við mær
Summar er, og alt er all right
Men tú fært ei at vita mína hemmiligheit
Tí í eitt longri tíðarskeið
Eri eg gingin á tína kærleiksleið
Í tvey ár havi eg nú tagt
Summi halda kanska, at tað er feikt
Tín sjón er nóg mikið
At nøkta mín tørv í heila tikið
Tí tað er so lætt
Tá man dugir at spæla sjónleik
Sig, sig, hvønn tú vilt fylgjast við
Tí eg vil vita, vita, vita alt um teg
Ert tú til kaffi ella te
Men, men, vit taka ein ting í senn
Nina, nina, nina, tað skal nokk loysa seg
Tí eg elski teg
Legg bókina frá tær…
Hjartasorg
Tað var alt, sum tú gav
Tú rýmdi av borg
Og rendi meg beint, rendi meg beint útav
Legg bókina frá tær…Goym tekstin


text:
Fríggjadagin 2. desember var lutakast um 12500 kr millum teirra, sum høvdu latið fiskamerkir inn seinasta árið. Vinnarin gjørdist Kristian M. Isaksen í Klaksvík. Toskurin við vinnandi merkinum varð merktur 18. oktober 2015 á Mýlingsgrunninum og var fingin við línu á nærum sama staði 16. januar 2016. Vøkstur var eingin í hesum stutta tíðarskeiðnum.
Lutakastið varð hildið í hølunum hjá Fiskimannafelagnum á Bryggjubakka í Havn. Jan Højgaard, formaður Fiskimannafelagsins, tók tann vinnandi seðilin. Landsgrannskoðanin helt eyga við, at lutakastið fór fram á rættan hátt. Havstovan takkar Fiskimannafelagnum og ynskir Kristiani tillukku við vinninginum.
Hepni vinnarin.


text:
Sverri Egholm
25.06.2017 - 11:07
Ítróttur > Ítróttur > Kurvabóltur
Hetta var dysturin, har Føroyar høvdu størst møguleika fyri at fáa eitt gott úrslit. Men úrslitið gjørdist altso 90-33 til Gotland.
Føroysku kurvabóltsmenninir vóru væl við fyrstu løtuna, men so hvørt sum okkara ikki megnaðu, at fáa stig burturúr sínum møguleikum og gotlendingar samstundis eydnaðust við sínum gjørdist munurin alsamt størri. Í hálvleikinum var støðan 37-11 til vertirnar.
Hendan sama gongdin helt fram í báðum teimum seinnu fjórðingunum, og úrslitið gjørdist 90-33 til Gotland.
Í morgin bíðar Sarema og týsdagin Menorka.


text:
Havi aldrin verið tann stóra jólabaksturvætturin, men kleynur plagi eg altíð at gera. Hans Marius plagdi at baka vaniljukransar, eina slíka rúgvu!
Í ár er tað kleynumenn og, kleynusleta og kleynuskógvur, skógvurin er størri enn sletan, so eg veit ikki ordiliga, tey munna vera úr hvør síni søgu. Gott at vera til!
Turið harafturímóti hevur eina matarílegu, sum er heilt gátufør, í dag er tað reyðkál og kaffiísur við daim á crispy botni og so hevur hon gjørt soðið klárt til dunnusósina.
Stóra Turið og Herbert kanna dagsins kalendaragávu, sum tann klóki jólamaðurin hevur latið verið eitt læruríkt putlispæl við korti og fløggum úr Evropa.
Magna hevur nú pyntað seg at fara í barnadóp, tá ið omma kemur við myndatólinum, ger hon seg til og sigur: siiin!
Eg eri meiri til jólapynt og binding enn mat, og nú er jóltræið klárt! Onkur heldur - nakað lítið kanska? Men tað er akkurát passaligt til Eiriksgøtu. Tað er nú ein serlig sjarma við miniaturum!


text:
Dagstovnurin á Velbastað
Nýggjastu tíðindi
Heimasíðan verður uppdaterað í næstum
Vegna verkfallið er heimasíðan enn ikki nøktandi dagførd, men verður hetta gjørt næstu dagarnar.
Felgsforeldrafundur var hildin 27.11.17
Í samráð við foreldraráðið høvdu vit fingið Poulu Ejdesgaard at greiða frá um matoysl. Hon greiddi m.a. frá hvørji tiltøk, Dagstovnurin inni á Gøtu hevur gjørt í hesum sambandi.
Poula kom eisini inná hvussu vit annars kunna hugsa um umhvørvið í gerandisdegnum við at tálma ymiskum burturkast og minka brúk av posum o.a.
Gunrid greiddi í stuttum frá eygleiðingum sum danskir pedagognæmingar høvdu gjørt sær við fokus á virðir.
Næmingarnir eygleiddu inni í barnagarðinum og vøggustovuni 5 fyrrapartar. Gløgt er gestsins eyga verður sagt og her er nakað av tí sum lagt varð til merkis:
- Respekt for børnene
- Respekt for Naturen
- Barnet i centrum
- følger hinandens initiativer
- frihed
- fælleskab
- medbestemmelse
- kreativitet
- børn skaber sin egen leg
- børn i balance
- sammenhæng mellem det vi siger og det vi gør
- Børn i balance
- Børn bliver inddraget
- deltagende voksne
- nærvær
- proffessionel håndtering af konflikter
- hjemlighed
- intimitet
- kærlighed
Tað sum tey vóru serliga hugtikin av var at hetta var nakað tey sóu allastaðni har tey eygleiddu, so tað var ein kontinutetur av sjónligum virðum í húsinum.
Okkara yvirskipaði virðir sum eru trivnaður, viðring og menning. Okkara donsku eygleiðarar hildu at okkara virðir vóru væl umboði. Harumframt var grøni hugburðurin ógvuliga sjónligur í gerandisdegnum.
Foreldraráðsvæl var hildið og er manningin hendan: Jens Michael Tróndheim, Hallur Hansen og Rannvá Hall.
Kaffi og ymiskt gerandisprát var úti á stovunum tann síðsta tíman.
Kalendari
Feriur og aðrir frídagar fyri Barnagarðin og vøggustovuna í 2017:
- Ráðleggingardag 10.mars og 20. oktober
- Allir halgidagar
- Flaggdagin 25 apríl
- summarferia vika 29,30 og 31
- millum jól og nýggjár
Tórshavnar kommuna veitir stovnspláss til tey, ið ikki hava møguleika at halda feriu meðan stovnurin er stongdur um summarið og millum jól og nýggjár. Neyvari verður kunna um hetta frammanundan
Feriur og aðrir frídagar í frítíðaraskúlanum 2017:
- Ráðleggingardag 10. mars og 20. okt.
- Allir halgidagar
- Flaggdagin 25 apríl
- summarferia fyri 3. flokk: 24. juni-15.august
- Summarferia fyri 1. og 2. flokk: 8. juli-15 august
- Tá skúlin hevur jólafrí
Dagar har frítíðarskúlin hevur longur opið enn vanligt, um tørvur er á tí:
( 3. flokkur sum er undir aðrari skipan enn 1. og. 2. flokkur fylgir altíð skúlafrítíðini og er onki frítíðarskúlatilboð til tey niðanfyri nevndu dagarnar)So hetta er bert galdandi fyri 1. og 2. flokk.
- í páskavikuni og heystfrítíðini 7.45-17.00- Einstakir dagar ásettir av mentamálaráð og, sum tit verða kunnaði um so hvørt teir koma.
Tiltøk 2017
24. maj Garðdagur 15.00-17.00
6. oktober Arbeiðs/hugnadagur 15.00-18.30
27. november Foreldrafundur:Á skránni er m.a. um matspillu v/Poulu Ejdesgaard
15. desember Jólahald 15.00-17.00


text:
Nikolina og Kristina skulu á Fólkating í morgin
Mentan28-01-2018 - 10:05 - Jóanis Albert Nielsen
Í morgun fóru Nikolina Ravnsfjall og Kristina Nattestad niður til Danmarkar, har tær í morgin skulu luttaka á Ungdómstinginum á Christiansborg.
Nikolina og Kristina ganga í 7. B, á skúlanum á Giljanesi, og hevur flokkurin arbeitt við uppskotum, sum er send Fólkatingum.
Flokkurin hjá teimum hevur í heyst arbeitt í samtíð við uppskotum at senda inn til Fólkatingið. Ingi Wiberg undirvísir í lærugreinini samtíð. 7.b hevði í heyst vitjan av Sjúrða Skaale fólkatingsmanni. Hann greiddi frá, fólkatingsarbeiði, hvussu politiskt arbeiði eru skipað, og um hvussu eitt broytingar uppskot verður tilevnað við arbeiðsbólkum og ráðgevum. Við hesum í skjáttuni arbeiddi 7. flokkur við uml. 16 uppskotum, harav 5 uppskot vórðu send inn.
Tað verða 60 bólkar við hvør sínum uppskoti við til ungdómsting á Christiansborg, 58 uppskot úr Danmark, 1 úr Grønlandi og 1 úr Føroyum sluppu ígjøgnum nálareygað.
Í januar mánaða hava bólkarnir arbeitt saman yvir netið, har tey skulu minka um innkomnu uppskotini, so tað verða uml. 24 broytingaruppskot, sum endaliga enda til viðgerðar í Fólkatinginum.
Tiltakið verður stroymað beinleiðis á heimasíðuni hjá Fólkatinginum í morgin. So um áhugi er ber til at fylgja við.
Samtíð er nýggj lærugrein í fólkaskúlanum í ár. Rigmor Dam landsstýriskvinna tók avgerð um, at lærugreinin skuldi inn um skúlagátt til skúlaárið 2017/2018.


text:
Orð og lag: Ókendur
Týtt: Kajfinn Hammer
1. Ivandi sál, sum hvílu ei fann,
undrast um Harrin elska teg man;
leitandi gongur, finnur ei frið,
burtur er gleðin og sangur tín við.
Niðurlag: Hann ávegis er, ja, Hann ávegis er,
Jesus tín Frelsari ávegis er.
Far Honum á møti sum biddarin hin,
tú tá Hann skalt sanna sum frelsara, vin.
2. Marta, Maria syrgjandi tær
vænta og bíða – sakna eitt svar!
Men so kom Jesus, tá myrkast sá út,
broytti til gleði trega og sút.
3. Jesus teg kennir, tú sum á Hann trýrt,
Hann kennir tín trega, Hann veit hvar tú býrt;
søkjandi sál Hann teg tekur í fang,
har sum Hann kemur gerst sorgin til sang.


text:
Eingin vinnugranskari verður stuðlaður í løtuni.
Higartil hevur FVG/FVR stuðlað 4 vinnugranskingar hjá fyritøkunum United Seafood (2005), JFK (2005), Havsbrún (2007) og Atlantic Biotech (2008/9-2012/13 - nógv seinkað)
Vinnugranskari innan KT.doc
Ávegisfrágreiðing og umbøn um framhald fyri 2005.doc
Vinnugranskari í sjómatartrygd.doc
Ávegisfrásøgn og umbøn um framhald fyri 2005.doc
Vinnugranskari til Menning av Eftirgjørdum Agni.doc
Vinnugranskaraætlanin vardi í eitt ár. Hon helt uppat í úrtíð, vegna serligar umstøður. Ein frágreiðing er gjørt fyri verkætlanina Verkætlanarfrágreiðing 2007.doc
Agn.ppt fyrilestur um eftirgjørt agn 14. juni 2007
Vinnugranskaraverkætlan hjá Atlantic Biotechnology (2008). Verkætlanin varð nógv seinkað. Hon byrjaði í 1. mai 2009 og serligar umstøður gjørdi, at verkætlanin bleiv nógv seinkað. Verkætlanin varð ikki liðug fyrr enn í 2012 og varð løgt fram á Framløgudegnum í 2013.
fvg.fo er heimasíða, sum lýsir granskingar- og menningar-virksemið innan fiskivinnu, sum Fiskimálaráðið umsitir.
Fiskivinnuroyndir játtaði 19 nýggjar og 7 framhaldandi verkætlanir fyri 2017 (sí kunning um FVG2018)
Fiskivinnuroyndir játtaði 16 nýggjar og 7 framhaldandi verkætlanir fyri 2017 (sí kunning um FVG 2017)
Fiskivinnuroyndir játtaði 10 nýggjar og 4 framhaldandi verkætlanir fyri 2016 (sí kunning um FVG 2016)
Fiskivinnurroyndir játtaði 6 nýggjar og 5 framhaldandi verk-ætlanir fyri 2015 (sí kunning um FVG 2015)
Árið fyri í 2014 fingu 11 nýggjar verkætl-anir og 7 framhaldandi verkætl-anir játtan (sí Kunning um FVG 2014)
Stevnan fyri fiskivinnuroyndir er at fremja royndir og kanningar – bæði praktiskar, vinnuligar og vísindaligar, ið menna og økja um framleidni í føroyskari fiskivinnu við atliti at lívfrøðiligari, búskap-arligari og samfelagsligari burðar-dyggari gagnnýtslu av havtilfanginum.


text:
Oyðsl av almennum pengum
Politikkur30-01-2018 - 07:54 - Jóanis Albert Nielsen
Á heystið 2016 kom bóklingurin "Heildarætlan - fyri heilsutænastur í Norðurøkinum út". Her vóru nevnd 10 átøk, ið skuldu fremjast, og flestu kunnugt er flytingin av kommunulæknaviðtaluni harímillum.
Eg taki ikki undir við ætlanini um, at flyta kommunulæknarnar úr Læknamiðstøðini út í Niðristovu. Hetta tykiskt í mínum eygum sum eitt stórt spill av skattgjaldarans pengum, og skilji eg ei heldur ikki grundgevingarnar.
- Víst verður á í 2016, at broytingar mugu fremjast innan kommunulæknaøkið, tí tað er ov óstøðugt. Bert ein kommunulækni er í føstum starvi, og tískil koma fólk til avloysarar, og aldrin til tann sama læknan.
Nú skriva vit 2018. Tann 1.apríl verður tann triði kommunulæknin settur. Tískil eru allar viðtalurnar settar, og hava vit eina støðuga tænastu til borgaran.
- Átak 2 í bóklinginum vísir á, at kommunulæknaviðtalan skal flytast út í Nirðistovu á Norðoya Røktarheimi, og samstundis sum røktarheimið flytur heim á Læknamiðstøðina. Hetta gevur 14 búpláss á Læknamiðstøðina.
At vit skulu flyta kommunulæknarnar úr læknamiðstøðini - ið er skræddaraseymað til endamálið - til eitt 35 ára gamalt røktarheim, og vit samstundis flyta búfólk úr einum heimið við 13 búplássum og einum umlætningarplássi, er burturúr vón og vit!
So alt í alt, so verða 15 milliónir av skattgjaldarns pengum brúktar uppá, at tað skal flytast runt, og har onki er vunnið. Hvørki viðvíkjandi umstøðunum hjá kommunulæknunum ella búpláss til okkara eldri. Vit hava í løtuni brúk fyri áleið 10 bráðfeingis plássum á røktarheimum nú, og steðgar listin ikki har. Lat okkum heldur taka hond um hetta, ístaðin at fara undir hesa ætlan.
Lat okkum endurskoða ætlanirnar, ið vóru settar út í kortið í undanfarnu býráðssetu, og taka hetta upp til nýggja viðgerð, har vit kunnu taka tey fakligu tilmælini við, ið enn ikki eru blivin hoyrd. Soleiðis fáa vit eina sakliga viðgerð fyri allar partar!
Beinir Johannesen


text:
Orð: Lina Sandell
Lag: James McGranahan
Týtt: Victor Danielsen
1. Áh, Jesus, títt navn er eitt virki,
eitt skýli hin sorgtunga dag,
í deyða ein bjargandi styrki –
áh, visti øll verðin bert tað!
Títt navn er ein salva, sum grøðir
mítt hjarta, so fátækt og sært,
tað leskar, tá lívið meg møðir,
og styðjar, tá stríðið er hart.
2. Áh, Jesus, títt navn mær í sinni
sum krystal lat skyggja hvønn dag!
Við tí kveikist gleðin har inni,
burt ófrið og kvøl rekur tað;
í trygd skal tað navnið meg bera
um land og um brúsandi sjó;
í tí bert eg sterkur kann vera –
og doyggi eg, livi eg tó.


text:
Áki Bertholdsen 16.05.2018 (13:20)
Fólkatalið veksur nógv á teimum størru oyggjunum
Tað er bara í Sandoy, í Svínoy og í Fugloy, at fólkatalið er minkað hetta seinasta árið. Annars veksur fólkatalið allastaðni, men í Suðuroynni er vøksturin ógvuliga avmarkaður.
Tað staðfestir Hagstovan, nú tey hava gjørt eina uppgerð yvir gongdina í fólkatalinum. Í miðal er fólkatalið vaksið 1,6 prosent og nú býr 50.778 fólk í Føroyum.
Hagstovan sigur eisini, at í nøkrum útoyggjum er fólkatalið eisini kvinkað upp eftir, men talan er um lítlan vøkstur við heilt fáum fólkum, eitt nú í Kalsoy, í Hesti, í Skúvoy og í Mykinesi, samstundis sum at fólkatalið er kvinkað niður eftir í Fugloy og Svínoy.
Men av teimum stóru kommununum er tað bara á Tvøroyri, at fólkatalið stendur í stað. Í Suðuroy sum heild er fólkatalið vaksið minst, tí har er fólkatalið bara vaksið eitt hálvt prosent hetta seinasta árið, soleiðis at tað nú býr 4.611 fólk í Suðuroy. Hinvegin er fólkatalið lutfalsliga minkað mest í Sandoy, har minkingin er 1,2 prosent, og nú býr sostatt 1.227 fólk í Sandoy.
Verður hugt eftir einstøkum bygdum, er tað í Hvalba at fólkatalið minkaði mest, tí nú eru 14 fólk færri í Hvalba enn fyri einum ári síðani. Annars er fólkatalið minkað í 14 bygdum í Skálavík er tað minkað 10 fólk, í Húsavík er tað minkað níggju fólk og á Sandi er tað minkað trý fólk. Annars er tað kvinkað niður eftir í Kvívík, í Fámjin í Hovi, umframt í Fugloy.
Annars eru havnarfólk vorðin 381 fólk fleiri, Klaksvíkingar eru vorðnir 81 fleiri, á Strondum eru tey 56 fólk fleiri, í Runavík er vøksturin 51 fólk, í Sunda Kommunu er vøksturin 48 fólk og á Nesi er vøksturin 46 fólk.
Sostatt vísir tað seg, at fyri ein stóran part er tað rundan komandi undirsjóvartunnilin í Eystur oy, at fólkatalið veksur, men hinvegin hevur tað ikki – enn í hvussu so er – avirkað fólkatalið upp eftir, at undirsjóvartunnil eisini skal gerast í Sandoynna.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Barnasamansparing
Vit bjóða Barnasamansparing við lønandi rentu frá fyrstu krónu. Foreldur, ommur, abbar og onnur kunnu seta pening inn á kontuna. Tá kontan verður stovnað, fær barnið eina Vitus sparibússu.
Tá tit koyra eitt oyra í sparibússuna, gera tit eina íløgu í framtíðina hjá barninum. Ein munandi samansparing er ein gáva fyri framtíðina og kann t.d. brúkast til útbúgving, fyrsta bústaðin ella okkurt heilt annað.
Bundin samansparing
Barnasamansparingin er ein bundin samansparing. Kontan er í minsta lagi bundin, inntil barnið verður 15 ár, og kann ikki sigast upp. Tá ið kontan verður stovnað, kunnu foreldur eisini velja at hava kontuna bundna uppaftur longri, t.d. inntil barnið verður 18 ár ella heilt til tað verður 21 ár. Við Barnasamansparing er sostatt vissa fyri, at innistandandi peningurin veruliga er tøkur, tá foreldrini ynskja, at peningurin kann takast út.
Barnið kann velja at taka upphæddina út í upp til ein mánað eftir, at bundna tíðarskeiðið er av uttan at siga kontuna upp ella rinda avgjald. Eftir at hesin mánaður er liðin, verður Barnasamansparingin sjálvvirkandi broytt til eina vanliga kontu við 3 mðr. uppsagnartíð.
Einfaldar reglur
Tá ið Barnasamansparingin verður stovnað, skalt tú minnast til at:
- Sáttmáli verður undirskrivaður
- Kontan verður stovnað í barnsins navni
- Kontan hevur skiftandi rentu
Fastar flytingar ella vanlig inngjøld
Einki hámark er fyri inngjaldi á Barnasamansparingina, og setast kann inn á kontuna eftir ynski. Til ber at stovna fastar flytingar inn á kontuna, og eisini ber til at gera vanlig inngjøld.
Børn við innliti í samansparing hava góðar fortreytir fyri at fáa skynsamar peningavanar seinni í lívinum.
Vøggugáva til barnið
Tá ið tú stovnar nýfødda barninum eina samansparing við fastari flyting, fær barnið eina Vitus sparibússu umframt eina fitta húgvu frá Steinum (stødd 6 mðr). Minst til at hava p-talskort, dóps- ella navnabræv og pass hjá øðrum av foreldrunum við, tá ið tú kemur inn í eina av deildum okkara at stovna samansparingina.


text:
Lions savnar brillur inn til sjónveik í Afrika
mentan08-02-2018 - 09:24 - Jóanis Nielsen
Á árliga Giljanestiltakinum 11. februar, fer Lions at savna inn brúktar brillur til sjónveik í Afrika.
Nógvar brillur eru innsavnaðar í samband við Lions tiltøk kring heimin.
Bara í Danmark vóru umleið 30.000 brillur innsavnaðar seinasta ár, størsti parturin savnaður av Lions limum.
Lions hevur síðan stovnanina havt sjón sum eitt av sínum fokusøkjum, og hevur m.a. verið við at útvikla kenda hvíta blindastavin, útbúgva førarahundar, og hevur stovnsett eygnabankar og eygnasjúkrahús o.m.a.
Hvønn minutt verður eitt barn við sjónbreki føtt, so tørvurin er sera stórur, serliga í menningarlondunum.
Brillurnar ið koma inn verða sendar til produktionsskolen á Falster, har tær verða eftirhugdar áðrenn tær verða pakkaðar inn.
Skúlanæmingar sortera brillurnar, reinsa tær, mála styrkina og merkja tær.
Brotnar brillur verða sundurtiknar, skildar og sendar til endurnýtslu.
Á móttøkustøðunum úti í heimi, eru tað professionalir eygnalæknar og servand sjálvboðin ið syrgja fyri at móttakarin fær røttu brillurnar.
Í 2017 var Lions felagsskapurin 100 ár, og var sjón og brilluinsavning í fokus, tí velja Lions Vágar nú at gera eina roynd at savna brillur inn á Giljanestiltakinum.
Ein kassi verður settur upp í høllini á Giljanesi sunnudagin har fólk kunnu lata brúktu brillur sínar.


text:
Bś- og višgeršarstovnurin Stoffalįg 35
Bś- og višgeršarstovnurin Stoffalįg 35 er partur av eind 4 ķ Trivnašardeplinum.
Bś- og višgeršarstovnurin heldur til ķ Stoffalįg ķ Tórshavn. Į stovninum bśgva 5 borgarar ķ aldrinum 14-23 įr, iš hava sįlarligar trupulleikar. Borgararnir hava hvųr sķtt kamar. Harumframt hava teir atgongd til felags kųk, stovu, baširśm og vaskirśm.
Stovnurin er ętlašur ungum viš vanligum intellektuellum fųrleikum, iš hava mųguleika at menna sķnar fųrleikar ķ višgeršartilbošnum. Tilbošiš er avmarkaš til ķ mesta lagi 3 įr.
Ķ arbeišinum į stovninum veršur dentur lagdur į at skapa eitt gott og trygt heim, og viš stųši ķ tķ einstaka borgaranum at menna virkis- og fųrleikastųšiš hjį viškomandi. Endamįliš er, at borgarin kann fįa eitt sjįlvbjargiš og innihaldsrķkt lķv, sum ger, at viškomandi kann taka virknan lut ķ samfelagnum.
Bś- og višgeršarstovnurin hevur skipaš samstarv viš m.a. psykiatriska depilin į Landssjśkrahśsinum og sosialrįšgevar ķ Almannaverkinum.
Nįttarvakt er į stovninum.
Bś- og višgeršarstovnurin Stoffalįg 35
Stoffalįg 35
100 Tórshavn
Dagført tann 01-02-2018


text:
Jógvan Arge, varaborgarstjóri, og Ingi á Smið, formaður í Kaldbaks Dartfelag
Um vikuskiftið hevur Kaldbaks Dartfelag tikið nýggj høli í brúk í húsunum, sum fyrr vóru fiskahús á Skriðubakka. Í fleiri mánaðir hava limir í felagnum og onnur áhugað innrættað ein part av húsunum, og har eru nú góðir møguleikar at spæla dart og annars at stytta sær stundir.
Formaðurin í felagnum Ingi á Smið nevndi á móttøku, at dart nú í nøkur ár hevur verið spælt í einum kjallara í býlinginum Inni á Fløtum, og áhugin hevur verið so mikið stórur, at hildið varð rættast at útvega felagnum egin hølir.
Tað er gjørt við sjálvbodnum arbeiði og einum ávísum stuðli frá Tórshavnar kommunu, segði Ingi á Smið, sum eisini legði dent á, at umráðandi er, at kaldbaksfólk tekna seg sum limir í felagnum, so tí verður gott lív lagað.
Imponerandi, so væl teir raka
Jógvan Arge, varaborgarstjóri, heilsaði Kaldbaks Dartfelag frá kommununi.
- Eg haldi, at hetta er eitt gott átak fyri eina bygd sum hesa. Hetta nørir um trivnaðin hjá teimum, sum hava áhuga fyri hesum spæli, og hetta er eitt tilboð, sum skuldi havt møguleikar at trivist í umstøðunum, sum her eru.
- Býráðið hevur hildið tað vera rímuligt at hjálpa til at fáa felagnum góðar umstøður, men fyrst og fremst er tað eldálunum her í bygdini fyri at takka, at felagið nú rættiliga kann fara til verka. Tað er eisini soleiðis tað skal vera.
- Havi eina ferð fyrr í ár verið við til at lata upp nýggj høli hjá Havnar Dartfelag. Har eru nú góðar umstøður og øll líkindi til framburð. Tá var eisini ein dartspælari komin helt úr Noreg at luttaka í kappingini. Heilt fremmandur var hann ikki, tí tað var útisetin Eiler Egholm úr Havn.
- Hann stendur seg væl í dartkappingum millum pensjónistar í Noregi og vit síggja javnan, at hann vinnur kappingar og steyp. Ja, ein tann tryggasta hondin í dart har á leiðini, sum hann býr. Hann stóð seg eisini væl sum gestur í kappingini í Havn.
- Síggi javnan dart í sjónvarpinum. Tað er imponerandi, so væl teir raka røttu puntarnar. Kanska er tað nakað fábroytt, at teir fyri tað mesta raka tey somu feltini, men her ræður jú at fáa sum mest av stigum. Men tá fá stig eru eftir at vinna, duga teir eisini væl at raka aðrastaðni á skivuni, so pengarnir passa og teir vinna umfarið.
- Ivist ikki í, at fleiri góðir dartspælarar fara at koma burtur úr hesum nýggja átaki og tað er fínt, at tit nýta teir møguleikar, sum eru fyri innivisti í bygdini. Ongin grund til, at rúm standa tóm og ónýtt.
- Til lukku við felagnum og nýggju hølunum. Vit vænta, at hoyra um mong góð úrslit hjá Kaldbaks Dartfelag í komandi tíðum, segði Jógvan Arge at enda.
Nýggju hølini hjá Kaldbaks Dartfelag í gamla fiskahúsinum á Skriðubakka
---


text:
Orð: Steintór Rasmussen
Lag: Rani Nolsøe og Eyðun Nolsøe
Rósa er nú ferðaklár, vit fylgja henni á leið,
hon sleingir glað ein síðsta muss, og skipið fer frá kei,
umborð er hýrurin góður, á sjónum er púra slætt,
Rósa finnur sítt kamar og fer upp á aðru hædd.
Tónleikur í barrini “Toi et moi, on dance?”
hansar’ djúpu brúnu eygu vekja hennara ans (..)
so væl, sum blómurnar anga, dansar Rósa kát,
til hon kyssir ein vanga, tey setast niður til prát
Eg vil liva í tí landi, har mín kensla sterkast er,
sum ein vinur, sum ein frændi, sum kemur og er á ferð
her heima, í Evropa og úti í stóru verð.
Hann sigur frá síni søgu á fronskum, so frætt sum hann kann,
eg búgvi nú í Belgia, mítt land er Afganistan,
eg var júst fyltur fjúrtan, og lítið eg fataði tá,
eg átti tveir eldri beiggjar, eg hoyrdi, las og sá,
tað komu túsundtals hermenn frá grannum í “norðeyst”,
og Rósa, kennir tú nakran, sum vil hava slíkan gest.
Í bardøgum mist havi eg landsmenn, eg sjálvur fór í eksil,
og hóast eg búgvi í útlegd, til land mítt eg heimaftur vil.
Eg vil liva í tí landi, har mín kensla sterkast er,
sum ein vinur, sum ein frændi, sum kemur og er á ferð
her heima, í Evropa og úti í stóru verð.
Rósa sá seg sjálva spæla við á og sand,
sum barn var heimurin bygdin, sum ung eitt oyggjaland,
nú hevði hon hug at ferðast, út at síggja seg um,
og luftin kann vera vøkur, um tú siglir úr mjørkanum.
Men undir tí bláa himli er stríð, armóð og neyð,
í dølum og fjallalíðum er kampur um frælsi og breyð,
í vatni og ljósi hvør blóma, sum sleppur at vaksa í frið,
kann Rósa tað besta bert vóna fyri sítt ættarlið.
Eg vil liva í tí landi, har mín kensla sterkast er,
sum ein vinur, sum ein frændi, sum kemur og er á ferð
her heima, í Evropa og úti í stóru verð.
Eg vil liva í tí landi, har mín kensla sterkast er,
sum ein vinur, sum ein frændi, sum kemur og er á ferð
her heima, í Evropa og úti í stóru verð.


text:
Enn ein góður og læruríkur dagur.
Gamli Skúli:
Yngsta deild hevur í dag vitjað Gamla Skúla. Trygvi Samuelsen var har og greiddi frá tí hann mintist frá síni skúlatíð - hann hevði ongantíð sitið inni í skápinum.
Skápið var brúkt til bøkur, og sum vit hoyrdu í gjár, kundi tað henda at onkur óskikkiligur næmingur varð koyrdur inn í skápið - og lykilin varð snaraðum um! Á myndunum síggja tit hvussu "strangi" lærarin koyrir onkrar "óskikkiligar" næmingar inn í skápið. Mundi lykilin verða snaraðum um?
Kolovnur var eingin, men vit fingu at vita hvar, hann plagdi at standa.
Úti í skúlagarðinum kannaðu vit wc - ikki sluppu vit inn og kanska var tað gott?
Á myndini uttanfyri gomlu inngongdina er mynd av øllum næmingunum í yngstu deild - eitt fitt og stuttlig mynd.
Pershús:
Í sjáldsama vakra og váta veðrinum í dag gingu vit út á Todnnes at vitja Pershús - sum Kári segði frá, so eru tey tey elstu húsini í Kollafirði. Vit vita, hví húsini verða nevnd Pershús -veitst tú?


text:
Føroyskir sangtekstir
- Gakk tú fram við góðum treyst
- Gakk tú tryggur fram við góðum treysti
- Gakk undir Jesu kross at stá
- Gamal
- Gamal maður kvøður
- Gamla bók, dýra bók
- Gamla Dimma
- Gamli maðurin
- Ganga á góðum gøtum – Arabiska várið
- Ganga børn hond í hond
- Ganga vit saman
- Gangi eg um heiðar, fjøll og dalar
- Gæsnar renna
- Gefions sang til Gylfe
- Genta góð
- Gentan á Nesinum
- Gentan í Somalia
- Gentukæti
- Ger beinar Harrans leiðir
- Ger meg til signing
- Ger meg til signingarkeldu í dag
- Ger tað sindrið, tú kanst, og nýt allan tín mátt
- Ger teg til reiðar, kristni alt
- Gerandislag
- Gestaríma Havnar Bridgefelags 1962
- Gestir her á fold – Himmalin er várt heim
- Gestur
- Gestur eri eg, á ferð eg eri
- Getze
- Gev Gudi dýrd
- Gev Gudi prís og hann tilbið
- Gev Jesusi rúm á jólum
- Gev mær at kenna betur
- Gev mær olju á lampuna, Harri
- Gev mær tann frið, ið stilt sum flóðin stígur
- Gev mær treyst og trú í treytum
- Gev títt barn til Jesus, lær tað Harrans veg
- Gev trænum bert eitt ár aftrat
- Gev trúgv, sum ikki skelvur
- Gev tú, at móðurmálið mítt
- Gev, Gud, at kærleikans Andi
- Gevið brøður
- Gevið ljóð og líðið á
- Ghost With Skin
- Gimpurin og eg
- Ginan
- Giv fred fremdeles i vort Land
- Give God The Glory
- Givnir eru einglar góðir
- Gjáarsangurin
- Gjógvará
- Gjøgnum tíðarinnar sorg og pínu flýtur friður Guðs
- Glaða vón: Tú kemur aftur
- Glaður gangi eg
- Glaður í dag
- Glaður, glaður, syngjandi hvønn dag
- Glæman er bjørt
- Gleð teg, sál, í Guði, ver ei stúrin meir
- Gleði, gudagáva bjarta
- Gleðiboð góð
- Gleðilig jól
- Gleðin hon er fødd í dag
- Gleðisongur fyllir mína sál í dag
- Glem og start igen
- Global deceit
- Glógvandi stjørnufjøld
- Gloym meg ei
- Go Play In The Sun
- God of war
- God Save The Queen
- God, I have so many things to tell you
- God’s Love
- Góð tann mariumessa var
- Góða mamma, eg vil sova
- Góða mamma, kom nú
- Góða ongantíð fer tú úr huga
- Góða sig mær
- Góða, góða nátt
- Góðan morgun, ketta mín
- Góðborgara-shuffle
- Góði Gud, eg takki tær
- Góði Harri, hoyr eg biði
- Góði Hirði, leið tú okkum
- Góði Jesus! Harri mildi
- Góði Jólamaðurin
- Góði pápi, vilt tú koma her og seta teg hjá mær
- Góðir gamlir dagar
- Góðir vinir
- Góðska Guds, sum ber av øllum
- Góðska tín, Guð, er altíð stór
- Golgata krossur, har Jesus hekk
- Golgata sigur so bjartur man lýsa
- Gomul minnir
- Gore-Hungraðir
- Got that smile again
- Gott at hava hvíld í væntu
- Gott at liva
- Gott ókeypis bað
- Gott sáð í veltuna Gud hevur sáað
- Gott sáð, ið út var sáað
- Gotta go to Nashville
- Grannar
- Grannin
- Grát ei
- Grava meg eitt pláss
- Grækaris grashøvd
- Great balls of fire
- Greidliga vitna hitt frelsandi orð
- Gríma
- Grind
- Grindadráp
- Grindavísan
- Gríp lívið nú, sig ikki nei
- Gróður og fleyr av útsuðri
- Grótharðir Vestmenningar
- Grøði og gras og angandi urt
- Grønar fløtur
- Grønir menn frá Pluto
- Grønlandsfararin og gentan
- Grønmetisátarasangurin
- Grøvin sterka rivnað er
- Gubbi og eg
- Gud elskaði ta falnu verð
- Gud elskar bæði teg og meg
- Gud enn á trónuni er
- Gud er her – vil okkum signa
- Gud er kærleiks keldan blíða
- Gud er mentur
- Gud er mín havn
- Gud er mín styrki og borg
- Gud er trúgvur, hann mær ei vil sleppa
- Gud gav okkum anda kraftar
- Gud góður er
- Gud heimin elskaði
- Gud heimin elskaði, Hann gav sín egna son
- Gud hevur elskað heimin so
- Gud hevur strikað tær út
- Gud hvønn ein smáfugl hevur skapt
- Gud kallar enn!
- Gud myndaði meg, tá ið gitin eg var
- Gud nú kallar hin burtvilsta, kom og drála ei
- Gud sendi Son sín, Harran Jesus
- Gud sólina at skína fær
- Gud við tykkum inntil næstu ferð
- Gud ynskir alt gott við mær
- Gud, altvaldandi ert tú
- Gud, eg eri tín
- Gud, eg eri tín, hoyrdi tína rødd
- Gud, eg seti navn títt høgt
- Gud, eg tær tøkk og prís vil veita
- Gud, ger meg til eitt lítið ljós
- Gud, hin heilagi
- Gud, hjálp mær liva nærri tær
- Gud, skap í mær eitt hjarta reint í dag
- Gud, til tín mín tøkk skal leita
- Gud, tú eigur meg
- Gud, tú ert Gud mín, eg árla teg søki
- Gud, tú ert mín dýrasta ogn
- Gud, tú gavst tín Son at frelsa meg
- Gud, tú sum øllum býður!
- Gud, vár Faðir, ei eg skilji
- Gud, vár faðir, lov og prís
- Gudi at tæna signað er
- Guds djúpa kærleiks náðihav
- Guds handaverk so alsýnt er
- Guds heilagi Andi vil minna øll á
- Guds heilagu einglar, teir elska tey smáu
- Guds kærleika eg høgt vil prísa
- Guds kærleiki er ævigur
- Guds kærleiki er størri, hægri
- Guds kærleiki meg undra má
- Guds kærleiki so stórur er
- Guds kærleiks evangelium
- Guds kirkjulið er heimsins størsta undur!
- Guds Lamb, meg altíð varða
- Guds Lamb, sum hevur heimsins syndir borið
- Guds Lamb! Upplyft várt eyga sær
- Guds náði er botnleys
- Guds náði meg ber, tá eingin vón er longur
- Guds náði, hon er sum eitt veraldarhav
- Guds náði, hon er undurfull
- Guds náði! Áh, hvør ert tú rík
- Guds orð er ogn og arvur tann
- Guds orð og lyfti ei kunnu svíkja
- Guds reina Lamb, vit prísa tær
- Guds Sonur steig úr dýrdini í henda myrka heim
- Guds Sonur, í Getsemane
- Guds stóra náði
- Guds stóri kærleiki
- Guds stóri, ríki kærleiki
- Guds Syni prísi eg
- Guds urtagarður – heimið
- Guð algóði, signa nú
- Guð elskar teg, hvør undurfult tað ljóðar
- Guð er her, vil okkum signa
- Guð faðir hann veri nú verndari tín
- Guð faðir meg vara, at ilt eg ei geri
- Guð gav í heimin Sítt Ljós
- Guð gav Sín Son, Hans Navn er Jesus
- Guð Harrin leit av himni hátt
- Guð Harrin, hann er hirði mín
- Guð havi lov, at leiðin ber heim hagar
- Guð havi lov, tí Harrans orð
- Guð hoyri teg, um rópar tú
- Guð signi várt fólk, har tað siglir og rør
- Guð sjálvur hevur plantað
- Guð, allur heimur í høgum eins og lágum
- Guð, eftir tær mær leingist
- Guð, góði faðir, ver hjá teim
- Guð, kærleiks faðir, ver hjá mær
- Guð, mín Guð! hví fórt tú frá mær
- Guð, títt er ríkið, fast í forðum grundað
- Guð, títt er valdið! Bert við tínum orðum
- Guð, tú sum ljósið lætst skína so bjart
- Guð, tú tín akur má signa og verja
- Guð, vit eru tær í hendi
- Guðs einglar nú syngja við gleði og gleim
- Guðs endurføddu, nýlivnaðu sálir
- Guðs friður ber av einglavakt
- Guðs góðsku glað nú prísa
- Guðs góðu lyfti givin eru
- Guðs kirkjugrund aleina
- Guðs kirkjulið er heimsins størsta undur
- Guðs kirkjulið, gitnan ger skapara tín
- Guðs lambið sjá
- Guess I’ve fallen in love
- Guilt by association
- Gulldaman
- Gullkálvavalsurin
- Gunnar Vegmaður
- Gýðja
- Gyltu ljósakrúnurnar


text:
Alexandra, greivinna av Frederiksborg
Alexandra Christina Manley (f. 30. juni 1964 í Hong Kong) gjørdist donsk prinsessa, tá hon í 1995 giftist við Joachim prinsi (f. 1969). Hjúnini fingu tveir synir, Nikolai (f. 1999) og Felix (f. 2002), áðrenn tey skildust í 2005.
Tá Alexandra 3. mars 2007 giftist við Martin Jørgensen (f. 2. mars 1978), misti hon tittulin prinsessa og gjørdist í staðin greivinna av Frederiksborg. Hjúnini kunngjørdu stutt eftir vígsluna, at Alexandra var við barn. Tey búgva í eini villa á Østerbro í Keypmannahavn.


text:
Útgivið tann: 23.01.2014
Veðurlag (Marius Staksberg)
Skrivað hevur: Jógvan Andersen
Orðini veður og veðurlag merkja hvørt sítt, hóast samband sjálvandi er ímillum tey. Vit kunnu eitt nú siga: "Veðrið er gott í dag," men tað er lítið skil í at siga: "Veðurlagið er gott í dag." Veðrið er tað, sum er galdandi ta einstøku løtuna ella styttri tíðarskeið, t.e. um tað regnar, kavar, um tað er sólskin o.s.fr. Veðurlagið er hinvegin miðalumstøðurnar í langa tíð. Tað ber tí eisini til at siga, at veðrið var betri ella verri seinastu viku, enn tað er nú, men tað er lítið høpi í at siga tað sama um veðurlagið, tí veðurlagið var tað sama seinastu viku, sum tað er hesa vikuna. Men seinastu tíðina er tað vorðið heilt vanligt í veðurtíðindunum í fjølmiðlunum at tosa og skriva um veðurlagið, tá ið talan í veruleikanum er um veðrið. Hetta er sjálvandi óheppið. Og í grundini er tað kanska eisini eitt sindur løgið, tí tey, sum brúka veðurlag við hesi merking í fjølmiðlunum, gera tað neyvan í vanligari talu.


text:
- Tíðindi, mentan og ítróttur
Størri heimild at verja hvalvágir
Tak niður
Nýggja grindakunngerðin skal verja hvalvágir frá órógvi úr luftini, eitt nú dronum og tyrlum.
Eisini stendur í nýggju grindakunngerðini, at fyribils hvalvágir eru fyribils, so leingi, tær ikki eru royndar.
Fyribils hvalvágirnar eru millum Flesjar og Hellisenda á Borðoyavík, á sandinum í Skálabotni og á Lygnnesi í Kollafirði.
Tá grind er hildin til har, verður ein eftirmeting gjørd fyri at fáa staðfest, um hvalvágin er egnað, og fyribils loyvið kann gerast eitt varandi loyvi.


text:
Kræklingar sum biomarkørar - Ein kanning av kræklingi (Mytilus edulis) sum biomarkørur í marina umhvørvinum nær undir landi.
[Blåmuslinger som biomarkører - En undersøgelse af blåmuslingens (Mytilus edulis) egenskaber som biomarkør i det marine, kystnære miljø]
BS-uppgáva í lívfrøði, juni 2007, Náttúruvísindadeildin
Skrivað hevur: Hugin K. Mortensen
Innanhýsis vegleiðari: Eyðfinn Magnussen
Uttanhýsis vegleiðari: Maria Dam, Heilsufrøðiliga Starvsstovan
Les greinina "Dálking á Havnarvág", sum stóð á heimasíðu okkara 7. juni 2007
Samandráttur
Eingin ivi er um, at umhvørvisdálking í havumhvørvinum tætt undir landi er ein vaksandi trupulleiki. Tí er tað av størsta týdningi at hava kunnleika til ymsar mátar at fylgja hesi gongd. Kanningar í Tórshavnar havn vísa, at kræklingur (Mytilus edulis) er sera vælegnaður sum biomarkørur fyri TBT og PAH. Í tíðarskeiðinum 30/6 2006 til 4/9 2006 vóru kræklingar settir út á ymisum støðum í Tórshavnar havn. Hesir kræklingar vóru seinni kannaðir fyri PAH, PAHmetabolittar og TBT. Afturat hesum vóru yvirlivilsisevni hjá kræklingi kannað og talt var, hvussu nógvir kræklingar vóru deyðir, eftir at teir høvdu ligið í dálkaða umhvørvinum. Ein roynd við lysosomalum stabiliteti var eisini gjørd. Úrslit frá hesum arbeiði vísa, at óneyðugt er at kanna fyri PAH-metabolittar, tá talan er um krækling, tí kræklingar metabolisera ikki PAH. Harafturímóti vísti tað seg, at jú hægri TBT og PAH nøgdirnar eru, jú hægri er talið á deyðum kræklingum in situ, og jú verri eru yvirlivilsisevnini. Sjálvt um royndin við lysosomal stabiliteti ikki gav nakað úrslit, er eingin grund til at halda hesa mannagongd vera óegnaða, tá talan er um umhvørviseftiransing. Lyklaorð: Mytilus edulis, biomarkører, køleskabsforsøg, TBT, PAH, PAH-metabolitter, forurening, monitering.
Abstract
Der er ingen tvivl om, at forurening i det marine, kystnære miljø er et voksende problem. Derfor er det af stor betydning at besidde redskaber til monitorering af dette miljø. Undersøgelser med muslinger (Mytillus edulis) i Thorshavns havn viser, at disse er yderst velegnede som biomarkører for TBT og PAH. Muslinger blev sat ud i perioden 30/6 2006 til 4/9 2006 ved forskellige lokaliteter i Thorshavns havn. Der blev foretaget analyser af disse muslinger for PAH, PAH-metabolitter og TBT. Ud over disse analyser blev der også lavet forsøg med muslingenes overlevelsesevne, samt at der blev foretaget en lysosomal stabilitets analyse og en in situ optælling af døde muslinger efter eksponeringsperioden i det forurenede miljø. Nærværende undersøgelser viser, at analyser for PAH-metabolitter ikke er relevante, da man arbejder med muslinger, da muslingerne ikke metaboliserer PAH. Derimod viste forsøgerne med stor overensstemmelse, at jo højere TBT og PAH koncentrationerne er, jo højere er tallet på døde muslinger in situ, og jo mindre er overlevelsesevnen. På trods af, at forsøget med lysosomal stabilitet ikke gav noget resultat ses der ingen grund til at betragte metoden for uegnet i denne sammenhæng.


text:
Hydro missir nógvan pening í Brasilia
Ein dómstólur hevur enn einaferð sligið
fast, at framleiðslan hjá Hydro skal minkast niður í helvt, og tað hevur longu
kostað felagnum út við eina hálva milliard krónur.
Tað var eftir
ógvusligt áarføri miðskeiðis í februar í ár, at tað lak frá aluminiums-reinsiverkinum
hjá Hydro, Alunorti, út í Pará-ánna. Hinvegin hevur Hydro víst aftur, at talan
var um annað slag av lekum, soleiðis sum brasilsku myndugleikarnir annars vilja
vera við.
Bæði ein innanhýsis
kanning hjá Hydro og ein óheft uttanhýsis kanning stuðla Hydro í, at talan ikki
var um aðrar lekar enn lekan, sum rann út í Pará-ánna.
Kortini hevur ein hægri
brasilskur dómstólur júst sligið fast, at framleiðslan hjá Hydro skal skerast
niður í helvt. Yvirheldur Hydro ikki avgerðina, noyðist felagið at gjalda
dagbøtur.
Kostar nógv
Avgerðin at skerja
framleiðsluna hjá Hydro hevur longu kostað slaka milliard krónur. Komandi
ársfjórðingarnar fer felagið eisini at missa nógva pening. Haraftrat skal Hydro
gera eitt nýtt reinsiverk fyri eina 400 milliónir krónur.
Kelda: e24.no


text:
Matiné í Havnar Kirkju við kvinnukórinum Flóð
Flóð er eitt av nýggjaru kórunum í landinum, undir leiðslu av Benjamini Gaasedal.
Leygardagin verður Matiné í Havnar Kirkju við kvinnukórinum Flóð, sum framførir
verk eftir millum annað Verdi, Sunleifi Rasmussen og Paula í Sandagerði.
Flóð er eitt av nýggjaru kórunum í landinum, undir leiðslu av Benjamini Gaasedal. Flóð hevur
verið virkið í nærum tvey ár, og er samansett av nøkrum av fremstu og royndastu kórsangarunum í Føroyum. Ein stórur partur av kórinum stavar frá Cantabile, sum í nógv ár hugtók áhoyrarar, eitt nú við fløguútgávu og framførðslum við Hanusi G. Johansen.
Flóð hevur ment seg til eitt væl samansungið kór, við mongum framførslum, eitt nú á
kórfestivali í Norðurlandahúsinum í farnu viku.
Matinéin í Havnar Kirkju verður leygardagin klokkan 11:30.
Mest lisið í farnu viku
Rák (6) - Mannarættindi verða brotin í Føroyum og í Danmark, tá tað snýr seg um sálarligan harðskap
Video - Vardø er ein óhugnaligur býur
Dreingirnir úr Gøtu sleppa at halda fram í skúlanum við Løkin
Útflutningurin av makreli og sild er nógv minkaður
Aling á landi verður ein avbjóðing fyri føroyska alivinnu
Nýggjur kupil verður reistur á Sornfelli
Skógarmotta funnin á seyði í Føroyum
Bilsølustevna í SALT á Drelnesi
Rák (6) - Urtagott
Løtan er ikki røtt
Gjørd av byggiblokkum
Doyði av e-sigarettini
Hetta kann ikki góðtakast
Hugnaløtan (21) - Gestur: Lasse Klein
Forða fyri at manningarnar koma at bera kostnaðin
Opið hús á Kambsdali í sambandi við at FabLab verður alment tikið í nýtslu
Konsert við Siloakórinum
Reyðmaðkurin hvørvur úr troyttari jørð
So ymisk og tó
Hamas: 50 av teimum sum mánadagin lótu lív í Gaza, vóru okkara limir
Nær var tað?
Leivur Frederiksen tippar
Mikkel skal føða
Naddoddur, eitt virkið bátafelag
Samband
Postboks 226
FO-600 Saltangará


text:
11.05.2018 (10:25)
Umsjónarfólk til Tórshavn Kamping
Søkt verður eftir umsjónarfólki til at taka sær av kampingplássinum í Havn at byrja 1. juni 2018.
Arbeiðsuppgávurnar eru m.a. at:
· skipa móttøkuna av húsvognum og tjøldum
· taka ímóti og avgreiða gestir
· hava ábyrgdina av at halda plássið og húsið ruddiligt og reint
· aðrar fyrifallandi uppgávur
Vit vænta, at tú:
· ert røkin og ábyrgdarfull/-ur
· Dugir føroyskt, dansk og enskt í skrift og talu, fyrimunur er at duga týskt eisini.
· Hevur telduførleika á brúkarastøði
· ert sjálvstøðug/-ur og partvíst skipar tín egna arbeiðsdag
Talan er um eitt árstíðarbundið starv, frá juni til oktobur. Roknast má við kvøldar- og vikuskiftisarbeiði.
Løn sambært avtalu.
Nærri upplýsingar kunnu fáast við at venda sær til Visit Tórshavn, T: 302425 @: torsinfo(at)torshavn.fo
Skrivlig umsókn skal vera Visit Tórshavn í hendi í seinasta lagi mánadagin 21. mai kl. 20.00
Umsóknir kunnu sendast til:
ella
Visit Tórshavn
Niels Finsensgøta 17
Boks 379
110 Tórshavn
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her
hava deilt hesa grein.


text:
Horizon Europe
Rammuskráin hjá ES Kommissiónini fyri árini 2021-2027 hevur fingið heitið Horizon Europe.
Rammuskráin avloysir Horizon 2020 og kemur eisini at fevna um gransking, menning og nýskapan.
Tað er ES kommisserurin Carlos Moedas, sum hevur avgjørt navnið á níggjundu rammuskránni. Um valið av navni sigur Moedas, at tað er ringt at yvirmeta týdningin av navninum. Horizon Europe vísir vón og væntan, og er fyrsta stigið á leiðini inn í framtíðina.
Horizon gongur aftur, tí tað borgar fyri góðsku. Horizon 2020 er nú eitt heimsbrand við greiðum boðskapi um "excellence" og hevur umdømi sum leiðandi innan gransking, menning og nýskapan.
Europe vísir, at ES Kommissiónin er nøgd og errin um gongdina og at Evropa gongur á odda.
Samanumtikið vísir Horizon Europe, at framtíðin byggir á tað, sum er avrikað í Horizon 2020.
Les meira um Horizon Europe her
Horizon Europe rammuskráin verður nú viðgjørd í ES skipanini. Fíggjarætlanin varð kunngjørd fyrst í mai og vísti, at ætlanin er at nýta 100 mia evrur til gransking, menning og nýskapan árini 2021-2027.
Tíðarritið Science Business hevur hugt nærri at fíggjarætlanini hjá ES og hvussu stór fíggjarætlanin til Horizon Europe í veruleikanum er. Les greinina her
Les meira um gongdina við at samtykkja Horizon Europe og leita fram skjøl og kanningar, sum eru grundarlagið undir Horizon Europe her


text:
Steinar Patursson
22.01.2016 - 10:31
Tíðindi > Samfelag & Politikkur > Landspolitikkur
Ung Fyri Miðflokkin harmast um, at eingin hevur tikið av tilboði teirra at kjakast við Dr. Michael Brown, sum í hesum døgum er í Føroyum í sambandi við eitt tiltak um hjúnabandslógina í Føroya Læraraskúla.
- Til kjakið vóru uppskotsstillararnir fyri at broyta hjúnabandslógina og LGBT Føroyar bjóðaði, men ongin ynskti at deila síni sjónarmið um evnið.
Eiheldur vóru aðrir løgtingslimir, ið høvdu hug at taka av tilboðnum.
- Onnur løgtingsfólk, ið hava sagt seg ynskja at broyta hjúnabandslógina - 14 tilsamans, vóru øll bjóðað aftaná, men heldur ikki nøkur av teimum ynsktu at kjakast, hóast evnið skuldi viðgerast út frá einum samfelagsfrøðiligum sjónarhorni.
- Tiltakið verður tí broytt soleiðis, at Dr. Brown fer at hava eitt stutt upplegg um evnið, og so verður ein kritisk samrøða gjørd við hann. Síðani verður møguleiki hjá áhoyrarunum at seta Dr. Brown spurningar.
Tiltakið verður leygarkvøldið 23. januar kl. 19 í Læraraskúlahøllini. Tað er ókeypis atgongd og ongin tilmelding er neyðug.


text:
Tað eru nakrir spennandi árgangir á veg í NSÍ. Teirra millum eru teir, sum manna U18 liðini. Mánakvøldið leikti U18a fjórðingsfinalu móti Giza Hoyvík í Havn. Teir lótu ongan iva vera um, hvørt av liðunum skuldi spæla seg víðari í kappingini.
Okkara byrjaðu heldur tamt ella varið. Koyrdu bóltin runt í egnum rekkjum. Hinvegin vóru hoyvíkskingar grammir og ágangandi fyrstu løtuna. So við og við tóku okkara tó yvir, og álopini gjørdust meira og meira vandamikil. Andri og Dávid høvdu stórar møguleikar, og Hans Marius stútaði á tvørtræið. Men mál spurdist ikki burturúr.
Tá einir 18 minuttir vórðu spældir, bragdaði. Ein væl leikandi Pætur Hentze sendi eitt innlegg inn í brotsteigin, har dagsins leikari, Hans Marius, smekkaði bóltin í kassan til 1-0
Løtu seinni bleiv tað 2-0. Tað hendi eftir skjótt mótálop, har fyrst Aron spældi Dávid á miðjuni, Dávid sendi bóltin heilt fram í vinstra borð, har Andri, sum eisini var sera sjónligur í dystinum, fór strúkandi og legði inn fyri málið, har Hans Marius høgdi bóltin í meskarnar.
Stutt eftir gjørdist 3-0, og tað var at kalla sama uppskrift. Aftur Hans Marius við síðsta fótinum. 3-0 gjørdist hálvleikstøðan.
Okkara sótu á øllum í seinna hálvleiki. Fyrst spældi Heðin Hans Marius leysan, og hann loppaði elegant upp um málverjan til 4-0. Móti dystarenda fingu vit 3 mál afturat. Fyrst setti Steffan krúllin á eitt horna. Síðani fekk 2 mál. Fyrra eftir at Pætur sendi tvørtur um vøllin til Mórits Heina, sum spældi Dávid inni í brotsteiginum. Dávid setti bóltin hegnisliga upp í longra hornið til 6-0. Dávid endaði eisini málveitsluna, tá hann skoraði eftir horna.
Samanumtikið ein væl leiktur dystur, har okkara settu dagskránna. Í hálvfinaluni skulu teir møta B36, sum vann sína hálvfinalu móti AB. Tann dysturin endaði við brotspørkum, har B36 dróg longra stráið.


text:
Röddin er skapt, verður rikin av, og er hjartabarnið hjá einum stórum netverki av ungum eldsálum. Felags fyri hesi er hugsjónin um, at eitt digitalt forum er alneyðugt fyri føroyskan ungdóm.
Röddin varð stovnað í novembur í 2010. Í 2013 skrivaði Røddin sáttmála við Kringvarp Føroya, og gjørdist Röddin tá ungdómspallur Kringvarpsins. Røddin hevur havt sína egnu ungdómssending á útvarpsskránni hjá Kringvarpinum í nógv ár, men á vári 2017 varð avgjørt at taka Røddina av útvarpsskránni. Ungdómurin hevur flutt seg, hann lurtar ikki eftir flowútvarpi, og tí skuldi okkara orka eiheldur leggjast í at framleiða til útvarpsskránna. Heldur skulu vit leggja orkuna í at framleiða webradio. Tað vil siga, at vit nakrar ferðir um mánaðin framleiða ein podcast, sum bert er atkomiligur á netinum.
Mál okkara eru:
Hevur tú skrivað ella tikið myndir til eina søgu, hug at royna teg sum fast tíðindafólk, ummælara ella annað, ella bara hevur eitt gott hugskot til eina søgu, so set teg í samband við okkum á facebooksíðini hjá Røddini.


text:
Músli steikt í hunangi
Arbeiðsháttur
Karva nøturnar grovt. Blanda alt saman, og spreið tað javnt í eina bakarovnskuffu. Steik í ovninum í umleið 25 min. í 175 hitastigum. Vend músliblandinum nakrar ferðir. Lat tað kølna á bakipappíri, og goym tað í ílati við tøttum loki.
Prei
Hetta er ein lítil verður. Tað ber væl til at gera størri verðar við at vaksa lutfalsliga um nøgdirnar í uppskriftini
Tilfar100 gr av grovum havragrýnum
50 gr av speltflakum
50 gr av sólblómukjarnum
50 gr av heslinøtum
4 spsk. av hunangi


text:
2 pensjónir eru ikki líka
NordikPensjón er slóðbrótandi, tí hon verður samansett til tín og tín tørv. Vit eru ikki líka, og tí eiga okkara pensjónir ikki at vera líka. Tín ráðgevi ger eina persónliga tørvsgreining við støði í tíni støðu í dag.
Tørvsgreiningin tekur hædd fyri:
-
Aldri
-
Hjúnastøðu
-
Um tú hevur børn ella ikki
-
Inntøku
-
Tiltøkupeningi í dag
-
Samlaðu fíggjarstøðuni
-
Væntaðum pensjónsaldri
-
Ynski um livifót sum pensjónistur
Øll hesi viðurskifti ávirka, hvussu tín persónligi pensjónspakki skal setast saman, soleiðis at hann hóskar júst til tín og tey ynski, tú hevur til tína pensjónstilveru.


text:
(Hví) villleiðir Høgni?
Í sambandi við eitt innslag í KVF á middegi, um sáttmálar segði Høgni Hoydal fiskimálaráðharri m.a.
Nýggja lógin [um sjófeingi] er eitt heilt nýtt grundarlag nú rættindini eru hjá persónum og feløgum og ikki beinleiðis knýtt at fiskiførum.
Hetta úttalilsi hjá fiskimálaráðharranum reisir fleiri spurningar, sum tíðindamaðurin tíverri ikki loftaði ella ikki var fyrireikaður uppá.
Fyri at lýsa hetta nærri er eitt fiskifar eitt amboð hjá ávísum felagi, eins og ein lastbilur, ein gravkúgv ella ein bussur er. Eitt amboð er ein fysiskur lutur og ikki ein juridiskur persónur. Kenni einki fordømi um, at sáttmálar verða gjørdir við nøkur amboð ella fysiskar lutir ella at lastbilar ella bussar hava rættindi.
At myndugleikin sambært lógina skal góðkenna ein ávísan buss til ávísan ferðafólkaflutning broytir ikki tað faktum, at tað er busseigarin, ið er sáttmálapartur við rættindum og skyldum.
Tað er eitt faktum, at veiði- og fiskirættindi síðani 1994 somuleiðis hava ligið hjá persónum og feløgum, ÓHEFT av fiskiførum, men at lógin hevur ásett, at ávís fiskirættindi krevja ávísa góðkenning av fiskiførum fyri at verða gagnnýtt.
Eftir stendur ivin um, HVÍ landsstýrismaðurin førir fram eina faktuelt skeiva upplýsing á einum øki, sum hann hevur evstu ábyrgd av.
Um so er, at Høgni hevur verið mismæltur, ja, so stendur honum frítt at koma við rættleiðing?
Er Høgni í góðari trúgv og veit ikki betur, ja, so stendur honum eisini frítt at koma við rættleiðing?
Ella villleiðir Høgni Hoydal við vilja?
Hvør ið sanna støðan er, má Høgni verða bestur at svara fyri. Tí er ynskiligt, at tíðindamaðurin fer aftur til Høgna fyri at fáa svar uppá henda spurning.
Óli Jacobsen
Meiningar og hugleiðingar ið verða bornar fram í hesum lesarabrævið, umboða ikki meiningar, áskoðanir ella sjónarmið hjá leiðsluni í R7 Kringvarp.
Líknandi tíðindi
Mest lisið í farnu viku
Rák (6) - Mannarættindi verða brotin í Føroyum og í Danmark, tá tað snýr seg um sálarligan harðskap
Video - Vardø er ein óhugnaligur býur
Dreingirnir úr Gøtu sleppa at halda fram í skúlanum við Løkin
Útflutningurin av makreli og sild er nógv minkaður
Aling á landi verður ein avbjóðing fyri føroyska alivinnu
Nýggjur kupil verður reistur á Sornfelli
Skógarmotta funnin á seyði í Føroyum
Bilsølustevna í SALT á Drelnesi
Rák (6) - Urtagott
Løtan er ikki røtt
Gjørd av byggiblokkum
Doyði av e-sigarettini
Hetta kann ikki góðtakast
Hugnaløtan (21) - Gestur: Lasse Klein
Forða fyri at manningarnar koma at bera kostnaðin
Opið hús á Kambsdali í sambandi við at FabLab verður alment tikið í nýtslu
Konsert við Siloakórinum
Reyðmaðkurin hvørvur úr troyttari jørð
So ymisk og tó
Hamas: 50 av teimum sum mánadagin lótu lív í Gaza, vóru okkara limir
Nær var tað?
Leivur Frederiksen tippar
Mikkel skal føða
Naddoddur, eitt virkið bátafelag
Samband
Postboks 226
FO-600 Saltangará


text:
Søgan hjá Útvarpi Føroya
Fyrsta tíðin
Útvarp Føroya byrjaði sínar sendingar 6. februar 1957. Løgtingið hevði í 1956 samtykt at stovna eitt alment útvarp í Føroyum.
Axel Tórgarð, prestur, varð settur sum útvarpsstjóri. Starvsfólk hjá honum skuldu verða Hjørdis Thomsen úr Nólsoy sum programmfólk og Jóan Petur Meitilberg úr Havn sum tøknikari.
Tá sendingarnar byrjaðu, vóru bara Axel og Hjørdis komin í starv, tí Jóan Petur var blivin sjúkur, og hann doyði stutt eftir. Í hansara stað fekk útvarpið sær skjótt nøkur hjálparfólk.
Ein teirra var studenturin og bankamaðurin Niels Juel Arge, sum heilt tíðliga í tíðini hjá útvarpinum gjørdi vart við seg sum upplesari, og ein annar var Elias Johansen, Lias í Rættará, sum fyrr hevði verið blaðstjóri.
Niels Juel Arge varð settur í fast starv longu í mai 1957, og eina tíð hevði útvarpið avtalu við Lias um, at hann skuldi lata tíðindi fyri ávíst krónutal fyrrapart og seinnapart. Seinni varð eisini hann settur í fast starv sum tíðindamaður.
Senditíðin var stutt. Sent varð ein hálvan tíma á middegi og millum hálvan og heilan tíma um kvøldið. Høvuðsinnihaldið vóru tíðindi, veðurtíðindi og nakrar talu- og tónleikasendingar.
Lurtaraprosentið var ógvuliga høgt. Lurtað var eftir hvørjum orði, sum sagt varð í útvarpinum, og fólk skiftu nógv orð um tað, sum bleiv sagt, og ikki minni um, hvussu tað varð sagt.
Fólk kliktu eisini hendan nýggja føroyska miðil, men blaðið 14. September umskrivaði eitt herróp hjá fuglavininum Sverra Patursson og segði: “Latið smáfuglar, heiðafuglar – og útvarpið – hava frið!”.
Senditíðin verður longd
Smátt um smátt varð longt um senditíðina. Sendingarnar vórðu fleiri og fjølbroyttari, og manningin varð eisini økt í smáum. Í 1960 tók Niels Juel Arge við sum útvarpsstjóri, og var hann stjóri til 1990. Útvarpið menti seg gjøgnum øll trýssini, stundum við stórum framleiðslum av útvarpsleikum, beinleiðis sendingum, týðing av heimsbókmentum o.s.fr.
Men pengarnir vóru ov fáir. Útvarpið kláraði ikki at fylgja við tíðini við teimum peningaligu møguleikum, sum vóru. Tøknin var gomul, starvsfólkini ov fá, húsarúmdin ov lítil og tilboðið til lurtaran kundi verið betri.
V4 verður varpað
Alt hetta gjørdi, at farið varð undir eydnuspælið V4. Tað varð sambært løgtingslóg sett í verk í november 1969. V4 vísti seg at gerast ein rimmar inntøkukelda hjá útvarpinum. Samstundis fekk útvarpið sína størstu viðgongd nakrantíð við undirhaldssendingunum, sum folk bara nevndu V4. Ferðast varð kring landið, og sent varð av bygd og úr bý í eini 10 ár.
Nýggj útvarpshús
V4 munaði væl í allar mátar, og skjótt varð farið undir at tekna hús til útvarpið í staðin fyri hølini á Bryggjubakka, sum útvarpið upprunaliga leigaði frá Telefonverkinum, og keypti fyrst í sjeytiárunum.
Tað tók sína tíð at fáa tey nýggju húsini. Farið varð undir byggingina á heysti 1978, og 2. juli 1981 varð flutt inn í tann eystara partin av húsinum, sum hevur tríggjar útvarpsstovur og skrivstovu- og redaksjónsrúm.
Á sjálvum 25 ára degnum, tann 6. februar 1982, varð alt húsið tikið í brúk. Nú vóru eisini forhøllin, útvarpshøllin og leikhøllin klárar. Útvarpið hevði nú einar 2200 fermetrar av gólvi at húsast á, og bara útvarpshøllin einsamøll hevði líka stóra gólvvídd, sum tey gomlu hølini á Bryggjubakka til samans.
Endamálið við útvarpshúsinum var at fáa umstøður at gera gott útvarp. Lagt varð eisini beinanvegin til brots at menna sendingarnar og leingja senditíðina, sum var komin upp á einar 2000 tímar um árið. Síðani hevur senditíðin verið longd javnt og samt, og í nøkur ár hevur hon verið allan sólarringin.
Kappingarneytar leggjast afturat
Manningartalið øktist samstundis, og kappingin harðnaði. Útvarp Føroya var síni fyrstu mongu ár einasti luftborni miðil í landinum. Kapping var frá norskum, donskum og íslendskum útvarpi. Í henni stóð Útvarp Føroya seg væl.
Umleið 1980 fekk ÚF eisini kapping frá sjónvarpi í Føroyum. Sendingarnar hjá fyrst Sjónvarpsfelagnum og síðani Sjónvarpi Føroya tóku í fyrstani nógvar lurtarar ein part av degnum, men sum frá leið stóð útvarpið seg eisini væl í hesi kapping og menti seg.
Í nítiárunum kom fyrst kapping frá fylgisveinasjónvarpi og síðani øðrum føroyskum útvarpsrásum. Umstøðurnar hjá Útvarpi Føroya broyttust, og kappingin um lurtararnar harðnaði enn meir.
Við eini viðkomandi og føroyskari kós við bæði sendingum og tíðindum stóð Útvarp Føroya seg í hesi kapping, og útvarpshúsið var miðskeiðis í nítiárunum víðkað, so betur pláss bleiv til fólk og virksemi.
Fleiri sendarar
Útvarpið byrjaði sínar sendingar við einum lítlum 5 kW sendara frá Marconi, sum kom úr Suðurafrika, hagar hann varð sendur miðskeiðis í fimtiárunum. Hann varð tó ongantíð uppsettur har og kom síðani til Føroya, har hann varð settur upp uppi á Varða í Havn.
Hesin sendari var leingi álitið hjá Útvarpi Føroya at bera boð til Føroya folk, men hann hevði sínar veikleikar og onkuntíð kavaði hann inni, so hann fekk ikki sent. Hjálpt varð um hetta um tíggjuáraskifti 1969-1970, tá tríggir FM-sendarar vórðu settir upp á Húsareyni, á Brúnaskarði og á Hestinum.
Hesir sendarar sendu ikki so langt, sum millumbylgjan, men ljóðgóðskan var munandi betri, og gjøgnum hesar sendarar hoyrdu eitt nú hetlendingar sínar fyrstu sendingar í sterio. Útvarp Føroya varð seinni í sjeytiárunum fyrsta útvarpsstøð, sum rakk um alt landið við stereo.
Sjófólkið fær útvarp Øll áttiárini varð arbeitt fyri nýggjum og sterkum millumbylgjusendara at røkka sjófólkið, sum hevði sítt arbeiðspláss víða um Norðuratlantshav. Hetta fekst loksins í lag, og avrátt varð at byggja ein 200 kW-sendara í Akrabyrgi. Hann sendi í 18 ár, til hann í 2008 varð skiftur um við tveir nýggjar sendarar, ein á 100 kW og ein á 50 kW.
Útvarpið og sjónvarpið verða Kringvarpið
Tá Sjónvarp Føroya varð sett á stovn í 1983, var umráðandi hjá politikarunum, at útvarpið og sjónvarpið vóru hvør sín stovnur. Sum fráleið broyttist hugsanin, og 1. januar 2005 vórðu Útvarp Føroya og Sjónvarp Føroya løgd saman í ein stovn, nevndur Kringvarp Føroya.
Søgan hjá Sjónvarpi Føroya
Politikararnir høvdu ikki stórar ætlanir, tá teir settu almenna sjónvarpið á stovn. Sjónvarpsfeløg høvdu sent kring landið í nøkur ár, men meginparturin av tilfarinum, sum tey sendu, varð tikin úr Danmarks Radio. Privatfólk í Danmark tóku sendingarnar upp fyri sjónvarpfeløgini, sum sendu tær aftur í Føroyum.
Men hetta var ikki lógligt, og tá leiðslan í DR gjørdi føroyskar myndugleikar varugar við, at hetta kundi ikki halda fram, vórðu politikararnir trýstir at seta alment sjónvarp á stovn.
Lágt raðfest
Nógvir politikarar vildu varðveita sjónvarpsfeløgini, men tá teir vórðu kroystir at seta almenna sjónvarpið á stovn, vóru ambisjónirnar so lítlar, at tað bert skuldu starvast trý fólk í føstum starvi - ein stjóri, ein teknikari og ein bókhaldari, og so nøkur freelance-fólk afturat. Sjónvarpsgjaldið skuldi ikki vera størri enn tað, sum sjónvarpfeløgini kravdu í limagjaldi, o.u 250,00 krónur um árið.
Harafturat var landsstýrissamgongan ósamd um, hvønn bygnað sjónvarpið skuldi hava. Summir vildu hava, at sjónvarpið skuldi verða partur av útvarpinum, meðan aðrir vildu hava sjónvarpið lagt í sjálvstøðugan stovn, við egnari leiðslu og sjónvarpsnevnd. Tá avtornaði vunnu hesir, og Sjónvarpið gjørdist sjálvstøðugur stovnur, óheftur av útvarpinum.
Eitt annað dømi um, hvussu lága raðfesting sjónvarpsmálið hevði, er, at tá farið var at fáa sjónvarpinum innivist, varð kannað, um tað ikki kundi halda til í gomlu útvarpshúsunum á Bryggjubakka, sum útvarpið stutt frammanundan var flutt úr. Tað endaði við, at innbúgvssølan hjá Smæruni í Vørðsluni í Havn varð keypt og innrættað til sjónvarpshús. Á sumri í 2013 varð alt virksemið hjá sjónvarpinum flutt í Sortudíki.
Alment sjónvarp 1. apríl 1984
Grundarlagið undir lógini um føroyskt sjónvarp, sum Løgtingið samtykti fyrst í áttatiárunum, var lógin um Útvarp Føroya, ið fór at senda í 1957. Peningur hevði í nøkur ár verið settur av á fíggjarlógini til sjónvarpsnet, og tá almenna sjónvarpið fór at senda 1. apríl í 1984, sást tað um meginpartin av landinum.
Fyrstu fimm mánaðirnir vóru royndartíð, men 1. september í 1984 varð farið undir regluligar sendingar. Avtala varð gjørd millum Sjónvarp Føroya og Danmarks Radio, um at Sjónvarpið kundi senda allar sendingar hjá DR í Føroyum, og seinni varð avtala gjørd við TV2 í Danmark, um at sjónvarpið eisini kundi keypa eitt ávíst tímatal av tilfari frá teimum um vikuna, m.a. filmar og sendirøðir.
Jógvan Asbjørn Skaale, fyrsti stjórin
Jógvan Asbjørn Skaale, sum hevði verið formaður í Sjónvarpsfelagnum í Havn, gjørdist fyrsti stjórin í almenna sjónvarpinum. Hóast politikararnir í útgangsstøðinum bert ætlaðu, at sjónvarpsgjaldið skuldi verða kr. 250,00 um árið, eydnaðist at fáa gjaldið hækkað so mikið, at nøkur starvsfólk kundu setast, og so varð lagt til brots.
Stutt áðrenn sjónvarpsfeløgini góvust, vórðu tey farin at senda donsku TV-avísina, men tá almenna sjónvarpið tók yvir, varð TV-avísin strikað. Tað mundi elvt til uppreistur millum hyggjararnar, men leiðslan í sjónvarpinum vildi ikki slaka fyri trýsti, hóast føroyska tíðindasendingin ”Dagur og Vika” bert var á skránni eina ferð um vikuna ta fyrstu tíðina.
Seinni komu tvær tíðindasendingar, og seinastu mongu árini hava tær verið fýra. Leiðslan í sjónvarpinum legði eisini dent á at hava barnasendingar og mentanarsendingar sum fastan tátt á skránni, og haraftrat vórðu gjørdar stakar føroyskar sendingar og kjaksendingar. Seinni eru regluligar ítróttarsendinginar eisini komnar á skránna. Og hetta hevur í høvuðsheitum verið leisturin í sjónvarpsskránni øll árini.
Norðurlendskt samstarv
Sjónvarpið hevur alla tíðina havt gott samband við hinar norðurlendsku kringvarpsstøðirnar, serstakliga NRK, sum Sjónvarp Føroya fekk atgongd til um fylgisvein. Á tann hátt bar til at fáa aktuellar myndir til uttanlandstilfar og norðurlendskt tilfar.
Norðmaðurin varð eisini góður at heita á, tá sjónvarpið skuldi senda Premier Leauge-fótbólt beinleiðis leygardag, tí bondini úr Danmark komu ikki fyrr enn mánadag. Stórur dentur varð lagdur á norðurlenskt tilfar, og sendingin ”Grannar okkara” við norðurlendskum tíðindum var fastur táttur í mong ár.
Hetta var, áðrenn parabolsjónvarp og Televarp komu í hvørt hús í landinum.
Framkomin tøkni
Tá sjónvarpið byrjaði, var tøknin rættliga framkomin, tí nú bar til at taka bæði ljóð og myndir upp á eitt og sama band – sjónbandið. Sjónvarp Føroya var longu frá byrjan tøkniliga á sama stigi sum aðrar sjónvarpsstøðir.
Men sjónvarpsútgerð var framvegis lutfalsliga dýr. Hvørt upptøkusett, sum tíðinda- og myndafólk nýttu, tá tey gjørdu upptøkur uttan fyri sjónvarpið, kostaði tað mesta av eini hálvari millión krónum. Nú er øll tøknin talgild, og hon er vorðin bíligari. Ein stór broyting hevur eisini verið í arbeiðsbýtinum millum tíðinda- og myndafólk og tøknikarar, tí nú er ikki óvanligt, at tíðindafólkini taka upp og klippa tilfarið sjálv - takkað veri nýggju tøknini.
Nógvir sjónvarpsstjórar
Síðani Aksel Tórgarð fyrstu ferð beyð lurtarunum góðan dag á Bryggjubakka 6. februar í 1957, hava bert verið fýra útvarpsstjórar. Men meðan útvarpsstjórarnir hava verið meiri støðugir, hevur verið øðrvísi í sjónvarpinum.
Jógvan Asbjørn Skaale var sjónvarpsstjóri til 1993, tá Árni Gregersen tók við. Í 1995 gjørdist Tróndur Djurhuus sjónvarpsstjóri. Hann sat til september 2000, tá táverandi útvarpsstjórin, Jógvan Jespersen, eisini varð biðin um at taka við leiðsluni í sjónvarpinum fyribils.
Mikkjal Helmsdal gjørdist sjónvarpsstjóri í august 2001, men hann legði frá sær trý ár seinni, tá politiska leiðslan hevði gjørt av at leggja Útvarpið og Sjónvarpið saman í ein stovn – Kringvarp Føroya. Tá varð samstundis avgjørt, at útvarpsstjórin skuldi verða stjóri í samanlagda stovninum frá 1. januar 2005.
Jógvan Jespersen legði frá sær sum kringvarpsstjóri 1. apríl 2008 og tá tók eisini fyrsti kvinnuligi stjórin, Annika Mittún Jacobsen, við á stovninum. Verandi kringvarpsstjórin, Dia Midjord, byrjaði í starvinum 1. august 2012.


text:
Byggisamtykt
Byggisamtykt
Almenna byggisamtyktin hjá Klaksvíkar kommunu er góðkend av Føroya landsstýri 17. september 2008 og byggir á býarskipanarlógina. Avrit av byggisamtyktini liggur frammi í Miðlan.
Í almenna ásetingartekstinum verða ásetingar og mannagongdir í samband við bygging lýstar, og í endamálstekstinum verða endamálini við ymsu økjunum lýst. Hesi skjøl, saman við ásetingum fyri ymsu økini, eru tøk í fílusavninum niðanfyri.
Tekniska deild tekur sær av málum, sum viðvíkja bygging í samsvari við byggisamtyktina, men tá byggjast skal í haga (uttangarðs - økispartur G) ella frammi við fjøru í D-økjum, skulu byggimyndugleiki og friðingarmyndugleiki góðtaka ætlanina, eins og landsverkfrøðingurin skal góðkenna ætlanina, tá bygt verður fram við landsveg.
Tann lokala friðingarnevndin er bert tilmælandi; tað er yvirfriðingarnevndin, sum hevur avgerðarrætt í tílíkum málum.
Dagførda byggisamtyktin er bólkað og tøk niðanfyri. Longur niðri finnur tú vegleiðing til lættasta hátt at finna samtyktina fyri rætta økið. Umframt at fylgja byggisamtyktini, skal øll bygging eisini fylgja føroysku bygningsreglugerðini.
Fílusavn
- Endamálið við býarplaninum (146.85 KB)
- Almenni ásetingarteksturin (641.51 KB)
- A1-40: Íbúðar- og blandað endamál (2.61 MB)
- B1-20: Vinnuendamál (1.39 MB)
- C1-18: Almenn endamál (1.38 MB)
- D1-40: Grøn øki og fríøki (2.88 MB)
- E1-4: Miðbýarbygging (Serstøk byggisamtykt) (403.87 KB)
- G: Landbúnaðarøki (142.39 KB)
Vegleiðing til røttu byggisamtyktina
Her er lættasti háttur hjá tær at finna byggisamtyktina fyri rætta økið.
1. Far inn á www.kortal.fo og finn staðið, sum tú vilt síggja byggisamtyktina fyri, á kortinum.
2. Vel "Lendisskipanir" í høgra bredda
3. Vel "Byggisamtyktir"
Nú sært tú litir og ásetingar leggja seg yvir kortið
4. Trýst á litaðu ásetingina fyri at síggja, hvør byggisamtykt er galdandi á júst hesum stað.


text:
Nýggjastu tíðindi
9 milliónir til Mentanarhúsið
- Eitt fantastiska stórt fet á leiðini, sigur borgarstjórin, nú LOA-grunnurin hevur játtað níggju milliónir krónur til nýggja mentanarhúsið í Klaksvík.
LOA-grunnurin er stytting fyri "Lokale og anlægsfonden", sum er danskur grunnur við endamáli at stuðla bygging innan mentan, ítrótt og frítíð. Grunnurin leggur serligan dent á arkitektoniska og nýtsluliga dygd, tá gjørt verður av, hvørjar verkætlanir fáa stuðul.
Grunnurin skrivar um verkætlanina í Klaksvík, at umframt at vera vakurt og fjølbroytt í mun til nýtslumøguleikar, er Mentanarhúsið eisini partur av eini størri heildarætlan fyri nýggjan miðbý í Klaksvík.
Arkitektoniskt leggur grunnurin dent á, at verkætlanin sambindir siðbundnan og modernaðan arkitektur við endurnýtslu og sambygging av Posthúsinum, sum J.P. Gregoriussen teknaði, og nýggja tilbygninginum, sum deildin hjá Ósbjørn Jacobsen undir Henning Larsen Architects hevur teknað.
Verkætlanin Posthúsið sum mentanarhús kostar umleið 45 milliónir krónur og sostatt eru tær níggju milliónirnar úr LOA-grunninum eitt stórt og týðandi fet á leiðini móti, at mentanarhúsið gerst veruleiki.
Les meira um stuðulin úr LOA-grunninum her.
Nýtt í kommununi
Tilboðini um arbeiðstøku í samband við nýggja vinnuøkið á Borðoyarvík vórðu latin upp í dag. Les meira »
Endaliga tilmeldingin til Ung í arbeiði er í ár treytað av, at ungi arbeiðstakarin møtir upp til samrøðu í Verkstovuni í døgunum… Les meira »
Foreldur, ið lúka ásettu treytirnar, kunnu søkja um fíggjarligt frípláss á kommunalu dagstovnunum og í dagrøktaskipanini. Les meira »


text:
Seinastu tíðindi
Kvøldseta á Bókasavninum í Tofta skúla
Várframsýning av kvøldskúlaarbeiði í Tofta skúla
Fundarfrásøgn frá samstarvsfólkafundi 07. mars 2018 kl. 13.00
Fundarfrásøgn frá skúlastýrisfundi 28. febr. 2018 kl. 19.30
Listaleypurin á vitjan í Tofta skúla
Várframsýning hjá Tofta kvøldskúla
Endurýsing: Tofta skúli søkir eftir námsfrøðiligum stuðli
Søkt verður eftir 1 námsfrøðiligum stuðli í tíðarskeiðnum 12.mars til og við 26.juni 2018
· 1 starv sum námsfrøðiligur stuðul á 317 árstímar (lønarbrot 0,495)
Talan er um stuðul til næmingar í 2. og 5.fl., ið hava serligan tørv
Vit vænta at tú:
· ert fyrikomandi, umhyggin, álítandi og dugir at samstarva
· vil taka á teg tær uppgávur sum eru í skúlanum
· í samstarvi við leiðslu og starvsfelagar vil vera við til áhaldandi at menna skúlan
Lønar- og setanartreytir:
Starvið sum stuðul verður lønt sambært sáttmála millum Føroya Pedagogfelag og Fíggjarmálaráðið.
Umsóknir:
Umsóknir við c.v. og avriti av prógvum skulu sendast til: tof@skulin.fo og vera skúlastjóranum í hendi í seinasta lagi hósdagin 8.mars kl. 12.00.
Nærri fæst at vita um størvini frá Duritu Jakobsen, skúlastjóra á tlf. 565050
Tofta skúli hevur hetta skúlaárið 200 næmingar í 1. – 10.fl.
Tú kanst lesa meira um okkum á heimasíðuni www.toftaskuli.fo


text:
Vígsla av samkyndum og trúarfrælsi
Latið okkum royna at hugsa okkum, at fólkatingið viðtók eina lóg, sum segði, at politiskir flokkar í Danmark bert vórðu loyvdir, um teir í floksskránni skrivaðu hetta:
»Tað er politikkurin hjá flokkinum, at Danmark um óvissa tíð skal gerast limur av EU.«
Tó fær lógin tað ískoytið, at einhvør flokkur kann nokta at skriva áðurnevndu kunngerð í floksskránna við tí kravi, at einki skal nevnast um EU yvirhøvur í floksskránni so.
Forlagsstillararnir kalla hetta uppískoytið til uppskotið fyri eina »trygging av tí politiska frælsinum«.
Tað lógaruppskotið, vit hava sæð um samkyndar vígslur í fólkakirkjuni, er eitt lógaruppskot, sum í grundini er skorin út eftir júst sama láturliga leisti, sum dømið omanfyri.
Tí at teir prestar, sum siga nei til at víga samkynd í kirkjuni, fáa jú ikki møguleika fyri einari aðrari kirkjuligari viðgerð av homofilum pørum, t.d. møguleikan at kalla tey lívsfelagar ella okkurt tílíkt.
Um ein prestur fær loyvi at gera sína egnu, heimagjørdu loysn eftir avtalu við tað homofila parið, ber ikki til at vita.
Men har verða eingir aðrir løggildir møguleikar at annaðhvørt víga homofilt par til hjún ella at vælsigna eitt framanundan vígt homofilt hjún í býráðnum. Um ein løggildur kirkjusiður skal fylgjast, so skal kirkjan allýsa tey homofilu sum hjún.
Harvið kemur staturin sær upp í nakað, sum eitt trúarsamfelag annars sjálvt má finna út av og sjálvt má taka avgerð um.
Ikki bert kirkjuligt áhugað ella átrúnaðarligt grundað, men øll – eisini gudloysingar og onnur ikki-trúgvandi, sum verja menniskjarættindi, fólkaræði og samvitskufrælsi, og sum halda tað vera avgerandi, at tílíkt frælsi ikki einans skal galda fyri tey, men eisini øðrvísihugsandi – áttu her at sæð og gjørt vart við, at ein her í roynd og veru ger seg inn á trúarfrælsið.
Lógaruppskotið eigur at verða víst burtur, og ein fyribils loysn eigur at koma í staðin, sum sigur, at vígslumyndugleikin í heila tikið verður beindur burtur úr trúarsamfeløgunum og eina skal liggja í býráðnum.
Á tann hátt kunnu trúarsamfeløgini frítt og óheft gera av, um og, um so er, hvussu tey síðan kunnu vælsigna teir ymsu bólkarnar av nývígdum pørum.
Við framtíðini í huga er líkt til, at ein skilnaður millum stat og kirkju er einasta rætta loysnin.


text:
Eirikur Lindenskov 16.05.2018 (17:28)
SAS bjóðar eisini WiFi á føroyarutuni
– WiFi verður eisini á flogførunum á føroyarutuni.
Tað sigur Mariam Skovfoged, sum er samskiftisstjóri hjá SAS, við in.fo.
– Wifi verður á okkara stutt og miðal longum rutum, og fer tí eisini at fevna um føroyarutuna, sigur Miriam Skovfoged.
– Í løtuni hava 28 av okkara flogførum hesa tænastuna, og skipanin verður sett í tvey flogfør um dagin framyvir. Vit rokna við, at flestu flogførini hjá okkum hava wifi í 2020, sigur Mariam Skovfoged við in.fo.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Mitt í arbeiðslívinum
Hóast tú ert mitt í arbeiðslívinum, og hevur nógv ár eftir á arbeiðsmarknaðinum, so hevur tað stóran týdning, at tú hugsar um pensjónina so tíðliga sum til ber. Tað er á ungum árum, at tú helst skalt leggja lunnar undir eina fjálga tilveru eftir arbeiðslívið.
Tað snýr seg eisini um tryggleika
Minst til, at tað ikki bert snýr seg um at hava góð fíggjarviðurskifti, tá tú verður pensjónerað/ur. Tað snýr seg eisini um trygd - bæði fyri teg og tína familju. Ert tú ung/ur og hevur familju og børn, er tað serliga umráðandi, at familjan er rætt tryggjað, um tú gerst álvarsliga sjúk/ur ella fellur frá á ungum aldri. Tá ið tú setir tína pensjón saman, kanst tú umframt peningaligu samansparingina eisini knýta lívstryggingar at pensjónini, sum tryggja alla familjuna, um illa vil til.
Vit hjálpa tær at velja rætt
Tað kann tykjast fløkjasligt og ørkymlandi, tá ið rætta pensjónssamansparingin skal veljast. Tað kann vera krevjandi at seta seg inn í tær reglur og tey krøv, ið eru galdandi á pensjónsøkinum í Føroyum.
Vit hava drúgvar royndir innan pensjónsráðgeving, og tí mæla vit tær til at seta teg í samband við okkum, so vit kunnu ráðgeva tær og greiða tær nærri frá ymsu møguleikunum. Á tann hátt kanst tú fáa júst ta pensjónina, sum hóskar til tín.
Er kravda samansparingin nóg mikið?
Hóast føroysku reglurnar á pensjónsøkinum bert krevja, at tú sparir 4% (2018) saman til tína pensjón, so røkkur hetta neyvan til eina fjálga pensjónstilveru. Tí mæla vit tær til at hugsa um, hvat tú ynskir at hava ráð til, tá ið tú fert frá fyri aldur. Vit kunnu seta tína pensjón saman, so tú fært umstøðurnar til at liva tað pensjónslívið, sum tú ynskir. Við røttu samansetingini av peningaligari samansparing og tryggingum kanst tú leggja lunnar undir eina fjálga og tryggja pensjónstilveru.
Gott at hava í huga
Hugsa um hesi viðurskifti í góðari tíð, áðrenn pensjónina:
- Hvat hevur størstan týdning í tínum lívi?
- Hvat vilt tú hava ráð til sum pensjónistur?
- Hvussu skal familjan hjá tær liva, um tú doyrt áðrenn pensjónsaldur?
- Hvussu skulu tú og familjan liva, um tú gerst sjúk/ur?
- Hvat ynskir tú tær í pensjónslívinum?


text:
Orð: Martin Joensen
Lag: Jákup Zachariasen
Eg havi bannað bergið, sum reistist móti mær!
Ígjøgnum ódnarnætur longsul mín meg bar.
Eg líti ikki afturum,
men stevni móti fjøllunum,
– vinir bíða har!
Ígjøgnum svidnar oyður friðleysur eg gekk,
– eg gloymi ongan lúsing, eg á vegnum fekk!
Eg goymi teir sum reyðagull,
nú er skjáttan næstan full.
Mín sál í lepum hekk.
Eg veit, eg vinni fram,
– eg hómi heimagarð!
Tá ið eg komi fram
skal eg síggja tey, ið longjast eftir mær.
Eg havi barst við Bacchus, hann vildi forgera mær.
Í beiskum rúsi eg mína byrði bar.
Tá knústi onkur gløsini,
og vísti mær á sjálvan seg,
– bað meg fylgja sær!
Eg veit, eg vinni fram,
– eg hómi heimagarð!
Tá ið eg komi fram
skal eg síggja tey, ið longjast eftir mær.
Eg fari yvir um ánna, ongin skal steðga mær!
Tú, ferjumaður, før meg yvir har!
Rógv meg út úr náttini,
nú morgun er á gáttini,
– skjótt eg fái svar!
Eg veit, eg vinni fram,
– eg hómi heimagarð!
Tá ið eg komi fram
skal eg síggja tey, ið longjast eftir mær!


text:
Umbyggja umhvørvisskip
Í staðin fyri at keypa nýggj skip hevur
danska Umhvørvisstýrið gjørt av at umbyggja sínar katamaranar.
- Tað loysir seg
ikki at keypa nýggj skip til eftirlit av vatnevnafrøði, botndjór og mangul uppá
ilt. Í staðin skulu verandi havgangandi katamaranar umbyggjast og longjast, so
teir verða skjótari og bíligari at reka, skrivar Søfart.
Sambært kanningum
hjá Umhvørvirstýrinum verða tvey nýggj skip ov kostnaðarmikil, tá hugsað verður
um livitíðina upp á umleið 20 ár.
Klárt var longu í
2017 at bjóða arbeiðið at umbyggja og leingja katamaranarnar, men tá valdu
Umhvørvisstýrið at bíða, meðan tey kannaðu, um verandi bátar kortini kundu loysa
uppgávuna nøkur ár aftrat. Úrslitið varð, at bátarnir skuldu umbyggjast.
Arbeiðið verður
boðið út á útbjóðingarportalinum hjá ES í hesi vikuni.
Kelda: Søfart